Rozsudok Krajského súdu Žilina sp. zn. 14Cob/97/2015 z 18. 5. 2016
Rozsudok Krajského súdu Žilina z 18. mája 2016, sp. zn. 14Cob/97/2015, ECLI:SK:KSZA:2016:5812200526.1
Súd: Krajský súd Žilina
Spisová značka: 14Cob/97/2015
ECLI: ECLI:SK:KSZA:2016:5812200526.1
Dátum vydania: 18. 5. 2016
Forma: Rozsudok
Oblasť práva: Obchodné právo
Text rozhodnutia
Súd: Krajský súd Žilina Spisová značka: 14Cob/97/2015 Identifikačné číslo súdneho spisu: 5812200526 Dátum vydania rozhodnutia: 19. 05. 2016 Meno a priezvisko sudcu, VSÚ: JUDr. Martina Nemravová ECLI: ECLI:SK:KSZA:2016:5812200526.1 ROZSUDOK V MENE SLOVENSKEJ REPUBLIKY Krajský súd v Žiline ako súd odvolací v senáte zloženom z predsedníčky senátu JUDr. Martiny Nemravovej, členov senátu JUDr. Ivany Nemčekovej, JUDr. Róberta Bebčáka, v právnej veci žalobcu: Juraj Poljak, s miestom podnikania Lán 678, 029 52 Hruštín, IČO: 43 437 028, zastúpeného právnym zástupcom Mgr. Romanom Kobellom, advokátom, so sídlom K. XXXX, XXX XX G. F., proti žalovanému: ORACO, s.r.o., so sídlom 029 56 Zákamenné 1029, IČO: 36 782 335, zastúpenému právnym zástupcom JUDr. Jánom Vajdom, advokátom, so sídlom P. X.. XXX, XXX XX X., v konaní o zaplatenie 2.717,58 Eur s príslušenstvom, o odvolaní žalovaného proti rozsudku Okresného súdu Námestovo č.k. 2Cb/26/2012-240 zo dňa 18. marca 2015, takto r o z h o d o l : Rozsudok Okresného súdu Námestovo č.k. 2Cb/26/2012-(240) 320 zo dňa 18. marca 2015 p o t v r d z u j e . O trovách odvolacieho konania rozhodne súd prvého stupňa. o d ô v o d n e n i e : Napadnutým rozsudkom okresný súd zaviazal žalovaného povinnosťou zaplatiť žalobcovi sumu 2.717,58 Eur spolu s úrokom z omeškania vo výške 9 % ročne zo sumy 2.167,98 Eur od 02.12.2010 do zaplatenia a zo sumy 549,60 Eur od 19.01.2011 do zaplatenia, to všetko do 15 dní od právoplatnosti tohto rozsudku. Vzájomný návrh žalovaného na zaplatenie sumy 4.400,- Eur zamietol. Žalovanému uložil povinnosť zaplatiť štátu trovy konania vo výške 105,16 Eur, a to na účet Okresného súdu Námestovo do 15 dní od právoplatnosti tohto rozsudku. Vyslovil, že o trovách konania rozhodne samostatne osobitným uznesením do 30 dní po právoplatnosti tohto rozsudku. V odôvodnení napadnutého rozsudku okresný súd uviedol, že žalobca žalobou doručenou okresnému súdu 24.01.2012 a následne po pripustení zmeny petitu žaloby na pojednávaní konanom dňa 17.10.2012 (č.l. 140 spisu) žiadal uložiť žalovanému povinnosť zaplatiť mu sumu 2.717,58 Eur spolu s úrokom z omeškania vo výške 9% ročne zo sumy 2.167,98 Eur od 02.12.2010 do zaplatenia a zo sumy 549,60 Eur od 19.01.2011 do zaplatenia, trovy konania a trovy právneho zastúpenia. Podaním zo dňa 25.06.2012 doručeným okresnému súdu na pojednávaní dňa 25.06.2012, žalovaný cestou právneho zástupcu vzniesol voči uplatnenému nároku žalobcu vzájomný návrh, a to vo výške 4.400,- Eur titulom nároku na náhradu škody. Škoda mala vzniknúť žalovanému neoprávneným užívaním osobného motorového vozidla Škoda Roomster evč: NO 725BA žalobcom v období od 08.12.2010 do 28.03.2011 (110 dní), kedy si žalovaný musel prenajať od spoločnosti ORCO, s.r.o., Bratislava, osobné motorové vozidlá, za ktoré platil dohodnuté nájomné v sume 40,- Eur denne, čo za obdobie 110-dní predstavuje celkovú sumu 4.400,- Eur. V rámci vykonaného dokazovania sa okresný súd okrem výsluchu svedkov oboznámil i s obsahom listín nachádzajúcich sa v spise v čase rozhodovania, ktoré predkladali účastníci konania a dotknuté okresným súdom vyzvané organizácie a to: „s návrhom na zaplatenie sumy 2.867,53 Eur s príslušenstvom, ktorého prílohou sú faktúra žalobcu č. 2/2011 zo dňa 11.1.2011 na sumu 549,60 Eur, splatná 18.1.2011, ktorou žalobca vyfakturoval žalovanému opravu mot. vozidla Škoda Roomster ev. č. NO 725BA (spojková sada + zotrvačník a práca), faktúra č. 43/2010 zo dňa 28.11.2010 na sumu 2.317,93 Eur, splatná 1.12.2010, ktorou žalobca fakturoval žalovanému opravu mot. vozidla Škoda Roomster ev. č. NO 725BA pod položkami 1 až 23, keď pod položkou 23 je uvedený odťah vozidla sumou 126,- Eur (čl. 3-5), s platobným rozkazom a odporom žalovaného proti platobnému rozkazu (čl. 10-11), s obsahom písomného podania žalovaného zo dňa 25.6.2012, ktorým vzniesol námietku započítania voči uplatnenému nároku žalobcu a to vo výške 4.400,- Eur titulom nároku na náhrady škody, ktorým žalovaný zároveň žiadal zaviazať žalobcu na zaplatenie sumy 1.532,47 Eur s príslušným úrokom z omeškania, ktorá suma prevyšuje uplatnený nárok žalobcu (čl. 27), s opravenou faktúrou žalobcu č. 43/2010 zo dňa 28.11.2010 znejúcou na sumu 2.167,98 Eur (čl. 38), v ktorej je uvedeným 22 fakturovaných položiek a faktúrou žalobcu č.42/2010 zo dňa 28.11.2010 na sumu 320,- Eur (čl. 39), ktorou žalobca fakturoval žalovanému samostatne odťah vozidla. Ďalej sa súd oboznámil s obsahom faktúry č. 11040028 zo dňa 31.3.2011 znejúcej na sumu 4.400,- Eur, ktorou firma ORCO, s.r.o. Zákamenné fakturovala žalovanému - ORACO, s.r.o. Zákamenné prenájom vozidla na základe nájomnej zmluvy zo dňa 8.12.2010 a s obsahom predmetnej nájomnej zmluvy, kde boli medzi uvedenými účastníkmi zmluvného vzťahu dohodnuté podmienky nájmu (čl. 90 až 94), s obsahom zmluvy o predaji ojazdeného mot. vozidla žalovanému zo dňa 11.11.2008 a jeho fakturáciou (čl. 98-103), s obsahom výpisu z knihy jázd pre firemné vozidlo Škoda Roomster ev. č. NO 725BA za obdobie od 1.11.2010 do 31.3.2011 (čl. 98 až 136), v ktorom sú vyznačené jazdy uvedeným motorovým vozidlom podľa jednotlivých mesiacov s uvedeným miesta, kde sa mot. vozidlo pohybovalo a v akom časovom intervale, koľko bolo najazdených kilometrov počas jednotlivej jazdy, pričom počiatočný stav bol dňa 2.11.201081.952,2 km a konečný stav dňa 31.3.2011 bol 86.222,7 km, s pokladničnými blokmi od firmy IMPA, s.r.o. Dolný Kubín, ktorými dokladmi žalovaný hradil v hotovosti súčiastky a to v dňoch 23.11.2010, 25.11-.2010 a 26.11.2010 (čl. 137-139), s faktúrami firmy Oracor, s.r.o. Veličná zo dňa 22.10-.2010, 12.1.2010, ktorými boli žalobcovi fakturované tam uvedené dodané súčiastky (čl. 146-147). Ďalej sa súd oboznámil s potvrdením firmy Z.D.I. & partners Žilina zo dňa 27.02.2013 (čl. 171) predloženého žalovaným, že výpisy z knihy jázd na mot. vozidlo Škoda Roomster ev. č. NO 725BA za obdobie od 1.12.2010 do 31.3.2011 sú správne pokiaľ ide o počiatočný a konečný stav kilometrov (čl. 171), s obsahom cenníka prác žalobcu platného od 1.1.2007 (čl. 196), v ktorom žalobca uvádza cenný prác v euro a to i napriek tomu, že mena euro bola zavedená ako platidlo od 1.1.2008, so správou spoločnosti Z.D.I. Partners - bezpečnostné systémy, Mgr. B. W. zo dňa 26.4.2013, vyžiadanej súdom (čl. 205), z ktorej správy vyplýva, že uvedená spoločnosť dodáva zabezpečovacie systémy, medzi ktoré patria aj zariadenia - jednotky GPS offline pre motorové vozidlá - ako kniha jázd. Ide o autonómne zariadenia, ktoré získané údaje zo satelitného systému uchováva vo vlastnom pamäťovom bloku, ktorý je súčasťou zariadenia a je umiestnený v motorovom vozidle. Ďalej zo správy vyplýva, že jednotlivý užívateľ si môže knihu jázd z tohto bloku stiahnuť a to pripojením k počítaču, kde je možná aj samotná editácia - úprava týchto jázd a to užívateľom, ktorý na to potrebuje uviesť svoje meno a heslo. Zásah - úprava by sa mala zobraziť v knihe jázd ako úprava administrátora. Ďalej zo správy vyplýva, že uvedená firma pre firmu Orco, s.r.o. dodala jednotky GPS LUPUS a to tri kusy v období 11/2005, jeden kus 8/2006, 1/2006 pre montáž zariadenia medzi vozidlami a taktiež pre firmu Oraco v mesiaci 11/2008 dva kusy. Súd sa ďalej oboznámil s obsahom listín a to s hlásením poistnej udalosti - havarijné zo dňa 30.11.2010 spoločnosťou ORACO s.r.o. Zákamenné s popisom vzniku škody (čl. 231-232), s faktúrou č. 42/2010 na sumu 320 Eur za odťah motorového vozidla Škoda Roomster, s kalkuláciou nákladov na opravu motorového vozidla Škoda Roomster (čl. 234 až 238), s prípisom poisťovne pre žalovaného (čl. 239), v ktorom mu oznamuje, že z tohto poistného vzťahu mu nevznikne nárok na plnenie a zároveň aj fotodokumentácia predmetného motorového vozidla, s ďalším prípisom spoločnosti Z.D.I. & partners zo dňa 22.1.2014, ktorá vysvetľuje rozpor medzi potvrdením zo dňa 27.02.2013 a 26.04.2013, v ktorej výslovne uvádza, že potvrdenie zo dňa 27.02.2013 vo svojej korešpondencii vôbec neeviduje a naďalej platí jej vyjadrenie uvedené v správe zo dňa 26.04.2013 v plnom rozsahu a ďalej uvádza, že zariadenie GPS Lupus je autonómne zariadenie, ktoré sa inštaluje do vozidla a jeho výsledkom je kniha jázd. Jej firma neeviduje prevádzku týchto vozidiel, nie je to technicky možné a s dátami, ktoré sú uložené autonómne uložené v zariadení manipuluje výlučne vlastník alebo prevádzkovateľ vozidla. Súd sa taktiež oboznámil s vyšetrovacím spisom OO PZ Námestovo č. ORP-651/NO-DK-2012 pod ktorou sp. zn. sa viedlo šetrenie vo veci podozrenia z prečinu neopravného používania motorového vozidla, keď táto vec bola odmietnutá, nakoľko nie je dôvod na začatie trestného konania a to uznesením zo dňa 24.07.2012.“ V predmetnom spise je oznámenie žalovaného - ORACO, s.r.o. zo dňa 15.06.2012, zápisnica o výsluchu Juraja Poljaka zo dňa 17.07.2012 na č.l. 8 uvedeného spisu, v ktorom popisuje situáciu z konca roku 2010 v súvislosti s opravou automobilu Škoda Roomster NO 725BA. Na pojednávaní konanom dňa 17.10.2012 žalobca zobral späť návrh v časti o zaplatenie sumy 149,95 Eur s 9% úrokom z omeškania od 2.12.2010 do zaplatenia a okresný súd vyhláseným uznesením v zmysle § 96 ods. 1, 2 OSP v tejto často konanie zastavil. Zároveň okresný súd uznesením zo dňa 17.10.2012 na pojednávaní pripustil zmenu petitu žaloby tak, že žalovaný je povinný zaplatiť žalobcovi sumu 2.717,58 Eur spolu s úrokom z omeškania vo výške 9% ročne zo sumy 2.167,98 Eur od 2.12.2010 do zaplatenia a zo sumy 549,60 Eur od 19.1.2011 do zaplatenia, trovy konania a trovy právneho zastúpenia. Okresný súd v napadnutom rozsudku poukázal na § 537 ods. 1 až 3 Obchodného zákonníka zák. č. 513/1991 Zb. (ďalej aj len „OBZ“), § 536 ods. 1 až 3 OBZ, § 539 ods. 3 OBZ, § 369 ods. 1, 2, 3 OBZ, § 541 OBZ, § 546 ods. 1 OBZ, § 548 ods. 1 OBZ, § 554 ods. 1 až 4 OBZ, § 562 ods. 1, 2 OBZ, § 151s ods. 1 Občianskeho zákonníka zák. č. 40/1964 Zb. (ďalej aj len „OZ“), § 151s ods. 4 OZ, § 97 ods. 1 zák. č. 99/1963 Zb. Občianskeho súdneho poriadku (ďalej aj len „OSP“), § 3 ods. 1 Nariadenia vlády Slovenskej republiky č. 87/1995 Z.z. účinného do 31.1.2013, § 10c Nariadenia vlády Slovenskej republiky č. 87/1995 Z.z., § 1 ods. 1 a § 3 Nariadenia vlády Slovenskej republiky č. 21/2013 Z.z., § 97 OSP, § 98 OSP, § 120 ods. 1, 3 OSP, § 132 OSP. Z vykonaného dokazovania vyplynulo, že medzi účastníkmi konania boli ústne uzavreté dve samostatné zmluvy o dielo, a to jednak v mesiaci 10/2010, keď žalobca na výzvu pracovníkov žalovaného vykonal odťah motorového vozidla Škoda Roomster ev. č. NO 725BA, ktoré zostalo stáť pri diaľnici pri Trnave a vykonal jeho opravu. Uvedené potvrdzuje výpoveď žalobcu, výpoveď svedkov Mgr. Y. H., F. a Y.. Predmetné motorové vozidlo pri tejto poruche bol ohliadnuť aj pracovník poisťovne Allianz, a.s., u ktorej bolo toto vozidlo poistené. Druhá zmluva o dielo bola ústne uzavretá asi týždeň po prevzatí motorového vozidla zo servisu žalobcu, keď z firmy ORACO s.r.o. volali, že predmetné vozidlo zostalo stáť v Oravskej Lesnej. Následne žalobca vozidlo odtiahol k sebe domov a posudzoval to ako reklamáciu. Nakoľko však chyba na vozidle nebola na komponentoch, ktoré sa opravovali predtým a išlo o novú závadu na spojke, ktorú závadu odstránil a oznámil žalovanému, že vozidlo je hotové a pojazdné. Vykonané opravy motorového vozidla Škoda Roomster ev. č. NO 725BA žalobca vyfakturoval žalovanému faktúrami č. 43/2010 zo dňa 28.11.2010 znejúcou na sumu 2.167,98 Eur (č.l. 38 spisu), v ktorej je uvedených 22 fakturovaných položiek a faktúrou žalobcu č. 42/2010 zo dňa 28.11.2010 na sumu 320,- Eur (č.l. 39 spisu), ktorou žalobca fakturoval žalovanému samostatne odťah vozidla, faktúrou č. 2/2011 zo dňa 11.1.2011 na sumu 549,60 Eur, splatnou 18.1.2011, ktorou žalobca vyfakturoval žalovanému opravu motorového vozidla Škoda Roomster ev. č. NO 725BA (spojková sada + zotrvačník a práca). O tom, že oprava motorového vozidla bola vykonaná so súhlasom žalovaného, svedčila aj tá skutočnosť, že porucha na tomto vozidle bola hlásená poisťovni ako škodová udalosť a podľa žalovaného mala byť predmetom likvidácie poistnej udalosti, keď motorové vozidlo v servise žalovaného bol ohliadať pracovník poisťovne. Uvedenému svedčí aj to, že žalovaný žiadal prepracovať pôvodnú faktúru č. 43/2010 zo dňa 28.11.2010, keď vykonaný odťah vozidla žiadal fakturovať osobitne, a to kvôli poisťovni. Pri tejto požiadavke žalobca nenamietal výšku fakturovanej opravy motorového vozidla, resp. iné nezrovnalosti ohľadom samotnej opravy na vozidle. Žalovaný cez osobu p. Y. H. kontaktoval žalobcu pri poruche motorového vozidla v Oravskej Lesnej, kde toto vozidlo zastalo a žalobca ho odtiahol do servisu. Z výpovedí žalobcu, ako aj p. Š. H. jednoznačne vyplýva, že následná oprava motorového vozidla sa realizovala so súhlasom žalovaného, ktorý bol žalobcom informovaný aj o tom, že vozidlo je opravené a že bude vydané žalovanému až po tom, čo bude uhradená faktúra za jeho prvú opravu. Svedok Š. H. sám potvrdil, že žalobca časom vyfakturoval aj druhú opravu na tomto vozidle, keď bola fakturovaná oprava spojky. Uvedená faktúra zo strany žalovaného nebola uhradená z dôvodu, že nebola žiadna objednávka na opravu vozidla a cena opravy. Z vykonaného dokazovania vyplynulo, že žalovaný až do podania žaloby preukázateľne nenamietal vykonané opravy na motorovom vozidle Škoda Roomster ev. č. NO 725BA. Až v podanom odpore proti platobnému rozkazu poukázal na nezrovnalosti pri oprave motorového vozidla a poukázal aj na to, že žalovaný neoprávnene užíval motorové vozidlo po tom, čo ho odmietol po sprevádzkovaní vydať žalovanému, čím sa obohatil a žalovanému tak vznikla škoda vo výške 3.000,- Eur. Zo správania žalovaného v priebehu konania však vyplýva, že žalovaný akceptoval žalovanú pohľadávku žalobcu uplatnenú v tomto súdnom konaní, voči ktorej žalovaný podaním zo dňa 25.6.2012 vzniesol námietku započítania, a to vo výške 4.400,- Eur titulom nároku na náhrady škody. Uvedeným podaním žalovaný zároveň žiadal zaviazať žalobcu na zaplatenie sumy 1.532,47 Eur spolu s 9% úrokom z omeškania odo dňa 25.06.2012 do zaplatenia (bez špecifikácie úroku z omeškania - či ide o ročný, mesačný alebo denný úrok). Žalovaný vzájomný návrh na sumu 4.400,- Eur odôvodnil tým, že počas neoprávneného zadržiavania motorového vozidla žalovaného Škoda Roomster ev. č. NO 725BA v období od 8.12.2010 do 28.3.2011 si žalovaný prenajal od spoločnosti ORCO, s.r.o. Bratislava osobné motorové vozidlá, za ktoré platil dohodnuté nájomné v sume 40,- Eur denne, čo trvalo celkom 110 dní. S ohľadom na vykonané dokazovanie okresný súd hodnotil vzájomný návrh žalobcu ako nedôvodný v celom rozsahu. Z výpovedí vypočutých svedkov v tomto súdnom konaní jednoznačne bolo preukázané, že medzi spoločnosťami ORCO, s.r.o., Bratislava (predtým Zákamenné) a ORACO, s.r.o., Zákamenné - žalovaným je personálne prepojenie, keď v spoločnosti ORCO, s.r.o. vystupujú ako konatelia Ing. H. F., I. XXX, S. Z. a Mgr. Y. H., Ľ. Y. XXX/XX, Námestovo a v spoločnosti ORACO, s.r.o. (žalovaný) vystupujú ako konatelia Mgr. F. F., Y. XXXX/XX a V. H., Ľ. Y. XXX/XX,. Námestovo, za ktorú na základe osobitného splnomocnenia konaná jej manžel Mgr. Y. H. (vypočutý svedok v konaní). Z výpovedí svedkov H. F., H. Y. a R. X. bolo taktiež preukázané, že obidve firmy fakticky sídlili v jednom areáli v Zákamennom, využívali jeden hospodársky dvor a služby sa zabezpečovali pre firmu ORCO s.r.o. a taktiež pre firmu ORACO s.r.o. Zákamenné. Tieto dve firmy mali dohromady 10 až 12 áut, ktoré slúžili zamestnancom firiem ORCO, s.r.o., resp. ORACO, s.r.o. Vyhotovenie nájomnej zmluvy zo dňa 8.12.2010 medzi firmami ORCO, s.r.o. a ORACO, s.r.o., bolo s ohľadom na vyššie uvedené skutočnosti len účelové v snahe vyhnúť sa zaplateniu za opravy vykonané žalobcom na motorovom vozidle Škoda Roomster ev. č. NO 725BA. Z toho dôvodu okresný súd potom vzájomný návrh žalovaného v celom rozsahu aj zamietol. Z vykonaného dokazovania okresný súd dospel aj k záveru, že žalovaný oprávnene a v súlade s § 151s OZ zadržiaval motorové vozidlo žalovaného Škoda Roomster ev. č. NO 725BA, o čom žalovaného aj vopred informoval (výpoveď svedka Š. H.), a to pre nezaplatenie faktúry za prvú opravu tohto motorového vozidla. Ak však počas trvania oprávneného zadržiavania motorového vozidla vznikla na tomto vozidle škoda, resp. žalobca sa neoprávnene obohatil počas tejto doby, bolo povinnosťou žalovaného preukázať škodu, resp. obohatenie žalovaného hodnovernými dôkazmi a nie tým, že vyčíslil sumu za užívanie iného vozidla personálne a hospodársky prepojenej spoločnosti na základe nájomnej zmluvy. Okresný súd teda žalobe „žalobcu v celom rozsahu vyhovel a priznal žalobcovi aj zákonný úrok z omeškania 9% ročne (8% nar. vlády + 1% ECB) a to zo sumy 2.717,58 Eur od 2.12.2010 (splatnosť faktúry č. 43/2010) do zaplatenia a zo sumy 549,,60 Eur od 19.1.2011 (splatnosť faktúry č. 2/2011) do zaplatenia.“ Podľa § 148 ods. 1 OSP okresný súd uložil žalovanému, ktorý bol v konaní neúspešný, povinnosť nahradiť štátu trovy konania vo výške 105,16 Eur, ktoré mu vznikli vyplatením svedočného svedkovi Mgr. Y. H., ktoré boli hradené z rozpočtových prostriedkov okresného súdu. O trovách konania okresný súd nerozhodol v súlade s § 151 ods. 3 OSP a § 155 ods. 1 OSP, pretože o týchto trovách rozhodne samostatným uznesením do 30 dní po právoplatnosti tohto rozsudku, nakoľko v konaní sa posudzuje aj vzájomný návrh žalovaného. Proti tomuto rozsudku v zákonom stanovenej lehote podal odvolanie žalovaný, ktorý citoval § 156 ods. 2 OSP a dôvodil tým, že pojednávanie konané dňa 18.2.2015 bolo odročené za účelom vyhlásenia rozsudku na deň 11.3.2015 o 10.30 hod. Dňa 11.3.2015 bolo právnemu zástupcovi žalovaného „emailom oznámené, že tento termín vyhlásenia rozsudku sa ruší a nový termín je deň 18.3.2015 o 11.00 hod. z dôvodu PN zákonného sudcu. Takýmto postupom vo veci súd porušil ustanovenie § 156 ods. 2 OSP. Občiansky súdny poriadok /OSP/ takýto postup súdu neumožňuje.“ Okresný súd vo veci rozhodol predčasne bez dostatočného zistenia skutkového stavu veci, pretože nevykonal všetky dôkazy potrebné na zistenie skutkového stavu veci. Namietal, že okresný súd „do dnešného dňa i napriek našim opakovaným návrhom nevykonal znalecké dokazovanie na zistenie rozsahu poškodenia motorového vozidla zn. ŠKODA Roomster EČV: NO725 BA pri prvej a druhej oprave, rozsahu opravy a ceny opravy pri prvej a druhej oprave tohto vozidla žalobcom.“ Ide o odborné otázky, na zodpovedanie ktorých treba odborné znalosti znalca. Navrhnutím tohto dôkazu žalovaný realizoval zákonné právo podľa § 120 ods. 1 OSP. Rozhodovanie o tom, ktoré z navrhnutých dôkazov budú vykonané, patrí síce súdu, ale súd nemôže návrhy účastníkov konania na doplnenie dokazovania prehliadať. Súd týmto návrhom na vykonanie dokazovania nebol síce viazaný a navrhnutý dôkaz nemusel vykonať, ale podľa § 157 ods. 2 OSP bolo povinnosťou súdu v odôvodnení tohto rozsudku presvedčivo odôvodniť, prečo nevykonal tento navrhnutý dôkaz. V odôvodnení tohto rozsudku okresný súd vôbec neodôvodnil, prečo tento dôkaz nevykonal, hoci jeho vykonanie bolo potrebné pre zistenie skutkového stavu veci. V dôsledku nesprávneho postupu súdu pri vykonávaní dokazovania došlo k stavu, že okresný súd na základe nedostatočne vykonaného dokazovania dospel k nesprávnym skutkovým a právnym záverom, čo je odvolací dôvod podľa § 221 ods. 1 písm. h) OSP. Podľa judikatúry Európskeho súdu pre ľudské práva v Štrasburgu napr. rozhodnutie vo veci Ruiz Torija c/a Španielske kráľovstvo séria A č. 303- A zo dňa 9.12.1994 a aj podľa judikatúry Ústavného súdu Slovenskej republiky v Košiciach, napr. Nález Ústavného súdu Slovenskej republiky sp.zn. I. ÚS 226/03 zo dňa 12.5.2004 za porušenie práva na tzv. spravodlivé súdne konanie je potrebné považovať aj nedostatok riadneho a vyčerpávajúceho odôvodnenia rozhodnutia súdu. Právo na odôvodnenie rozhodnutia súdu je podľa judikatúry Európskeho súdu pre ľudské práva v Štrasburgu a aj podľa judikatúry Ústavného súdu Slovenskej republiky v Košiciach neoddeliteľnou súčasťou práva na tzv. spravodlivé súdne konanie a práva na súdnu ochranu. Táto judikatúra je podľa § 135 ods. 1 OSP pre súdy záväzná, pretože sa týka základných práv a slobôd občanov. Ak súd riadne neodôvodní svoje rozhodnutie, odníme tým účastníkovi konania právo konať pred súdom, čo je odvolací dôvod podľa § 221 ods. 1 písm. f) OSP. Neuvedenie konkrétnych úvah v odôvodnení rozhodnutia súdu vylučuje možnosť vecného preskúmania rozhodnutia súdu odvolacím súdom a aj možnosť, aby účastník konania posúdil ako súd v jeho veci vyložil a aplikoval príslušné právne predpisy a akými právnymi úvahami sa súd spravoval pri svojom rozhodovaní o veci (nálezy Ústavného súdu Slovenskej republiky v Košiciach sp.zn. II. ÚS 6/03 zo dňa 13.3.2003 a sp.zn. III. ÚS 209/2004 zo dňa 23.6.2004). Žalovaný v odvolaní namietal, že právny názor okresného súdu uvedený v odôvodnení tohto rozsudku je nesprávny, čo je odvolací dôvod podľa § 221 ods. 1 písm. h) OSP. Žalobca v tomto konaní neuniesol dôkazné bremeno ohľadom jeho nároku na zaplatenie sumy 2.717,58 EUR s príslušenstvom a napriek tomu okresný súd jeho žalobe vyhovel. „Do dnešného dňa nebolo žiadnym hodnoverným dôkazom preukázané že prvá oprava motorového vozidla zn. ŠKODA Roomster EČV: NO725BA v mesiaci október 2010 a druhá oprava o cca týždeň neskôr boli vykonané so súhlasom oprávneného zástupcu našej spoločnosti a že medzi žalobcom a našou spoločnosťou došlo k uzavretiu dohody o rozsahu opravy, cene opravy a čase opravy. Žalobca prvú opravu vykonal nekvalitne a neodborne, čo by sa preukázalo pri znaleckom dokazovaní. Z dôvodu nekvalitnej opravy žalobcom sa motorové vozidlo zn. ŠKODA Roomster EČV: NO725BA po týždni znovu pokazilo a musela sa vykonať druhá oprava. Súd z neznámych dôvodov priznal žalobcovi cenu prvej opravy, cenu druhej opravy a aj náklady na odťah motorového vozidla, hoci žalobca nikdy nemal živnostenské oprávnenie na výkon odťahovacej služby a vykonával ju neoprávnene.“ Medzi žalobcom a žalovaným sa vždy pri každej oprave dohodoval rozsah opravy a cena opravy. Okresný súd sa vôbec nezaoberal antidatovaním cenníka prác žalobcu, ktorý žalobca údajne vystavil dňa 1.1.2007 a napriek tomu sú v ňom uvedené ceny v eurách, hoci v tom čase boli zákonným platidlom slovenské koruny. Nie je pravdivý názor okresného súdu, že žalovaný svojím konaním akceptoval pohľadávku žalobcu v sume 2.717,58 Eur s príslušenstvom. Žalobca „do dnešného dňa“ žiadnym hodnoverným spôsobom nepreukázal, kedy a akým spôsobom si voči žalovanému uplatnil zádržné právo na motorové vozidlo zn. ŠKODA Roomster EČV: NO725BA a ani to, kedy a akým spôsobom žalovaného informoval o uplatnení tohto jeho zádržného práva. Žalobcovi nikdy platne nevzniklo zádržné právo, a preto žalobca nebol oprávnený používať toto motorové vozidlo. V období odo dňa 8.12.2010 do dňa 28.3.2011 žalobca na tomto vozidle najazdil 1577,70 km, čo nie je možné považovať za skúšobné jazdy. Týmto svojím konaním žalobca žalovanému spôsobil škodu v sume 4.400,- Eur s príslušenstvom. Okresný súd „bezdôvodne zamietol náš vzájomný návrh na sumu 4.400,- EUR s prísl. proti žalobcovi. Právny názor súdu, že nájomná zmluva zo dňa 8.12.2010 medzi našou spoločnosťou a spoločnosťou ORCO s.r.o. je účelová zmluva je nesprávny. Táto nájomná zmluva je platná zmluva a našej spoločnosti na jej základe vznikla povinnosť plniť spoločnosti ORCO s.r.o. Nášmu vzájomnému návrhu na sumu 4.400,-EUR s prísl. mal preto súd vyhovieť. Odôvodnenie tohto rozsudku síce obsahuje citáciu ustanovení Obchodného zákonníka, Občianskeho zákonníka a Občianskeho súdneho poriadku, ale bez konkrétnej aplikácie týchto zákonných ustanovení na toto konanie.“ Vzhľadom na nesprávnosť výrokov č. I. a č. II. tohto rozsudku je nesprávny výrok č. III. tohto rozsudku o povinnosti našej spoločnosti zaplatiť trovy štátu v sume 105,16 Eur a aj výrok č. IV. tohto rozsudku o trovách tohto konania. „V ostatnom sa pridržiavame našich doterajších prednesov v tomto konaní. Na základe týchto skutočností navrhujeme, aby Krajský súd v Žiline podľa § 221 ods. 1 písm. f/, h/ OSP zrušil rozsudok Okresného súdu Námestovo sp.zn. 2 Cb 26/2012-240 zo dňa 18.3.2015 vo všetkých výrokoch a vrátil vec Okresnému súdu Námestovo na ďalšie konanie a rozhodnutie.“ Žalobca sa k doručenému odvolaniu žalovaného písomne nevyjadril. Dňa 19.5.2016, teda v deň nariadeného verejného vyhlásenia rozsudku odvolacím súdom o 7.53 hod doručil právny zástupca žalovaného odvolaciemu súdu podanie -stanovisko spoločnosti ORACO s.r.o. Zákamenné vo veci sp.zn. 14Cob 97/2015 prostredníctvom faxového podania. V uvedenom podaní okrem iného právny zástupca žalovaného uviedol, že „Pôvodný termín vyhlásenia napadnutého prvostupňového rozsudku mal byť dňa 11.3.2015 o 10.30 hod. Emailovým oznámením zo dňa 11.3.2015 prvostupňový súd zmenil termín vyhlásenia rozsudku na termín 18.3.2015 o 11.00 hod. Občiansky súdny poriadok v žiadnom svojom ustanovení takýto postup nepripúšťa.“ „Prvostupňový súd naviac porušil kogentné ustanovenie § 156 ods. 2 OSP, čím mi spôsobil ujmu na mojich právach.“ „ Prvostupňový súd pri vydaní výrok č. IV. rozsudku o trovách konania postupoval v rozpore s § 151 ods. 3 OSP, nakoľko nešlo o väčší počet nárokov uplatňovaných v tomto konaní.“ „Do dnešného dňa nám a ani nášmu advokátovi JUDr. Jánovi Vajdovi odvolací súd nedoručil stanovisko /vyjadrenie/ žalobcu k nášmu odvolaniu zo dňa 2.4.2015 proti prvostupňovému rozsudku, a to i napriek našej písomnej žiadosti zo dňa 28.9.2015.“„ Podľa platnej súdnej judikatúry, má porušenie povinnosti vyjadriť sa vo veci samej účastníkom konania za následok vadu konania podľa § 205 ods. 2 písm. a/ OSP, pretože sa účastníkovi konania odníma možnosť uplatnenia procesného práva vyjadriť sa k úkonu druhého účastníka konania. Odníma sa mu tým právo na spravodlivý proces /uznesenie Najvyššieho súdu Slovenskej republiky v Bratislave sp.zn. 5 Cdo 200;2010 zo dňa 9.11.2010/. Tento právny názor Najvyššieho súdu Slovenskej republiky v Bratislave zodpovedá rozhodovacej činnosti Európskeho súdu pre ľudská práva v Štrasburgu /rozsudok Európskeho súdu pre ľudská práva v Štrasburgu vo veci Trančíková c/a Slovenská republika zo dňa 13.1.2015/, ktorými sú slovenské súdy viazané.“ „…. neexistoval dlhodobý zmluvný vzťah, ale že vždy pri každej oprave si účastníci konania dohodovali rozsah a cenu opráv. Účastníci konania si pri 2 opravách, ktorých zaplatenie bolo predmetom tohto konania nedohodli rozsah opravy a ani cenu opravy. Žalobca v priebehu tohto konania nepreukázal, že našu spoločnosť oboznámil s cenníkom svojich prác a s cenníkom autosúčiastok, pričom je všeobecne známou skutočnosťou že ceny autosúčiastok a ceny opravárenských prác sa menia v priebehu roku. Prvá oprava bola nekvalitná a preto sa musela vykonať druhá oprava, pričom žalobca sa domáhal voči našej spoločnosti zaplatenia nákladov za obidve opravy a súd mu oba tieto nároky bezdôvodne priznal. Žalobca nepreukázal doručenie pôvodných faktúr a ani prepracovaných faktúr našej spoločnosti a preto nemá nárok na priznanie úrokov z omeškania v ním uplatnenom rozsahu. Žalobca s vozidlom zn. ŠKODA Roomster zaobchádzal tak, ako by to bolo jeho vlastné vozidlo a v období odo dňa 8.12.2010 do dňa 28.03.2011 na tomto vozidle najazdil 1.577,70 km. Z výpisov knihy jázd je zrejme, kedy bolo toto vozidlo opravené, kedy a aké jazdy na ňom žalobca uskutočnil. Žalobca nevedel, že na tomto vozidle je namontované GPS zariadenie a zistil to až v priebehu tohto konania a preto až v priebehu tohto konania začal tvrdiť, že išlo o údajné skúšobné jazdy a že si údajne uplatnil zádržné právo.“ Žalovaný ďalej uviedol, že „Prvostupňový súd si riadne nesplnil svoju poučovaciu povinnosť podľa § 120 ods. 4 OSP a podľa § 118 ods. 2 OSP. Všetky listinné doklady predložené žalobcom namietame ako nepravdivé a nehodnoverné. Ide o tzv. súkromné listiny. Podľa rozhodnutia Najvyššieho súdu Českej republiky v Prahe publikovaného v časopise Soudní judikatura 22/1997, ak účastník poprie pravosť resp. správnosť súkromnej listiny, tak platí že účastník ktorý túto listinu predložil ako dôkaz, má dôkaznú povinnosť a dôkazné bremeno. Tento účastník teda znáša nepriaznivé procesné následky toho, že sa v konaní nepodarí preukázať pravosť alebo správnosť súkromnej listiny. Podľa uznesenia Najvyššieho súdu Slovenskej republiky v Bratislave sp.zn. 4 Cdo 13/2009 zo dňa 24.2.2010, ak vystaviteľ popiera pravosť súkromnej listiny, leží dôkazné bremeno ohľadom pravosti listiny na tom účastníkovi, ktorý zo skutočností v listine uvedených vyvodzuje pre seba priaznivé právne dôsledky. Žalobca v tomto konaní neuniesol dôkazné bremeno a súd napriek tomu jeho žalobe proti našej spoločnosti vyhovel.“ „Právne názory uvedené v odôvodnení prvostupňového rozsudku sú nesprávne, čo je odvolací dôvod podľa § 221 ods. 1 písm. h/ OSP. Žalobca v tomto konaní neuniesol dôkazné bremeno a súd i napriek tomu jeho žalobe vyhovel“. „Pre prípad, ak odvolací súd potvrdí prvostupňový rozsudok navrhujeme, aby podľa § 239 ods. 2 písm. a/ OSP pripustil dovolanie proti svojmu rozsudku, pretože ide o rozhodnutie po právnej stránke zásadného významu. V súčasnosti sú vo veci dané dôvody na podanie ústavnej sťažnosti našou spoločnosťou pre porušenie základného práva na súdnu a inú právnu ochranu podľa článku 46 ods. 1 Ústavy Slovenskej republiky a práva na spravodlivé súdne konanie podľa článku 6 ods. 1 Dohovoru o ochrane ľudských práv a základných slobôd. Na emailovom oznámení zo dňa 10.5.2016 je uvedené, že predsedníčkou senátu je JUDr. Martina Nemravová. Na internetovej stránke www.justice.sk je uvedené, že sudkyňou vo veci je JUDr. Ivana Nemčeková.“.„ Podľa platnej súdnej judikatúry je možné doplniť dôvody odvolania až do rozhodnutia odvolacieho súdu.“ Tiež uviedol, že „...opätovne navrhujeme, aby Krajský súd v Žiline podľa § 221 ods. 1 písm. f/, h/ OSP zrušil rozsudok Okresného súdu Námestovo sp.zn. 2Cb 26/2012-240 zo dňa 18.3.2015 a vrátil vec Okresnému súdu Námestovo na ďalšie konanie a rozhodnutie“. Krajský súd v Žiline ako súd odvolací (§ 10 ods. 1 OSP) prejednal vec v medziach podľa § 212 ods. 1 OSP, bez nariadenia pojednávania podľa § 214 ods. 2 OSP, s verejným vyhlásením rozsudku podľa § 156 ods. 1, 3 OSP v spojení s § 211 ods. 2 OSP a napadnutý rozsudok okresného súdu potvrdil podľa § 219 ods. 1 OSP ako vo výrokoch vecne správne rozhodnutie. Rozhodnutie bolo odvolacím súdom prijaté hlasovaním v senáte v pomere hlasov 3:0. V procesnej rovine krajský súd uvádza, že v odvolacej právnej veci rozhodol bez nariadenia pojednávania podľa § 214 ods. 2 OSP, v súlade s § 156 ods. 1, 3 OSP v spojení s § 211 ods. 2 OSP došlo na základe uznesenia Krajského súdu v Žiline č.k. 14Cob/97/2015-346 zo dňa 10.05.2016 k oznámeniu verejného vyhlásenia rozsudku na úradnej tabuli krajského súdu v zákonnej lehote a o termíne verejného vyhlásenia rozsudku boli účastníci konania upovedomení písomnosťou krajského súdu zo dňa 10.05.2016 (č.l. 347 spisu) a tiež oznámením na internetovej stránke Krajského súdu v Žiline. Podľa § 212 ods. 1 Občianskeho súdneho poriadku zák. č. 99/1963 Zb. (ďalej len „OSP“), odvolací súd je rozsahom a dôvodmi odvolania viazaný. Podľa § 219 ods. 1 OSP, odvolací súd rozhodnutie potvrdí, ak je vo výroku vecne správne. Podľa § 219 ods. 2 OSP, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Primárne odvolací súd uvádza, že v rámci odvolacích dôvodov, ktorými bol pri posúdení veci viazaný podľa § 212 ods. 1 OSP, a to len tých dôvodov, ktoré mali väzbu na uzavretý skutkový stav veci v prvostupňovom konaní, ktorým bol pri rozhodovaní odvolací súd rovnako viazaný (§ 213 ods. 1 OSP), bolo v prvostupňovom konaní vykonané okresným súdom v intenciách návrhov účastníkov konania dostatočné dokazovanie, z neho bol správne vyvodený skutkový stav, ktorý okresný súd rovnako správne právne vyhodnotil. Vzhľadom na konštatovanie vecnej správnosti meritórnych výrokov napadnutého rozsudku, ktorými okresný súd žalobe vyhovel a vzájomný návrh žalovaného zamietol a stotožnenie sa s dôvodmi uvedenými v písomnom vyhotovení rozsudku okresným súdom, krajský súd podľa § 219 ods. 2 OSP v plnom rozsahu odkazuje na odôvodnenie napadnutého rozsudku okresného súdu. Z titulu aplikácie § 219 ods. 2 OSP v spojení s uznesením Ústavného súdu Slovenskej republiky sp.zn. IV. ÚS 350/09 a rozsudku Najvyššieho súdu Slovenskej republiky sp.zn. 2Cdo 170/2005, pri potvrdení rozhodnutia okresného súdu nie je potrebné, aby krajský súd v odôvodnení svojho rozsudku zopakoval tie závery napadnutého rozsudku okresného súdu, s ktorými sa stotožňuje, pretože odôvodnenia a rozhodnutia prvostupňového súdu a odvolacieho súdu tvoria jeden celok (II. ÚS 78/05, III. ÚS 264/08, IV. ÚS 372/08), a tým je postačujúce len odkázať cez § 219 ods. 2 OSP na odôvodnenie obsiahnuté v napadnutom rozsudku okresného súdu. V zásade sa odvolací súd môže obmedziť len na prevzatie odôvodnenia nižšieho súdu. Na zdôraznenie vecnej správnosti napadnutého rozsudku okresného súdu, krajský súd ďalej uvádza, že zo sumáru tých dôkazov, ktoré boli produkované žalobcom na preukázanie jeho tvrdení v rámci uplatneného nároku, bola spoľahlivo a dostatočne preukázaná dôvodnosť žaloby v rovine existencie dôvodov na uloženie povinnosti žalovanému zaplatiť žalobcovi 2.717,58 Eur s príslušenstvom, nebola dostatočne preukázaná dôvodnosť vzájomného návrhu žalovaného v rovine existencie dôvodov na vyhovenie vzájomnému návrhu žalovaného. Okresný súd v odôvodnení napadnutého rozsudku vyložil, ktoré skutočnosti mal preukázané, ktoré nie, o ktoré skutkové zistenia oprel a akými úvahami sa pri hodnotení dôkazov spravoval. Tým dal odpoveď na tie otázky nastolené účastníkmi konania, ktoré majú pre vec podstatný význam a dostatočne objasňujú skutkový stav veci. Z podaného odvolania žalovaného bolo zrejmé, že namietal procesný postup okresného súdu v prvostupňovom konaní a následne vo vzťahu k rozhodnutiu súdu prvého stupňa, že okresný súd rozhodol vo veci predčasne, že dospel k nesprávnym skutkovým a právnym záverom, z čoho odvodzoval dôvodnosť odvolacieho dôvodu podľa § 221 ods. 1 písm. h) OSP, teda nesprávne právne posúdenie ako i odňatie možnosti konať pred súdom a nesprávnosť výroku, ktorým mu bola uložená povinnosť nahradiť trovy štátu, vyvodzoval z tvrdenej nesprávnosti výrokov č. 1 a č. 2 napadnutého rozsudku. Primárne teda žalovaný v podanom odvolaní namietal postup okresného súdu, pričom tvrdil porušenie § 156 ods. 2 OSP. V súvislosti s touto argumentáciou žalovaného v odvolaní považuje krajský súd za podstatné poukázať na citáciu § 156 ods. 2 OSP, v zmysle ktorého rozsudok sa vyhlasuje spravidla hneď po skončení konania, ktoré rozsudku predchádzalo. Ak to nie je možné, súd na vyhlásenie rozsudku odročí pojednávanie najdlhšie na tri týždne; v takom prípade súd doručí rozsudok prítomným účastníkom hneď po pojednávaní, na ktorom bol rozsudok vyhlásený, a neprítomným účastníkom ho odošle najneskôr do troch dní. Ustanovenie § 119 ods. 2 sa v tomto prípade nepoužije. Z obsahu spisového materiálu v rozsahu podanej námietky žalovaného krajský súd zistil, že pojednávanie v zmysle Zápisnice spísanej okresným súdom dňa 18. februára 2015, č.l. 315 a nasl. spisu, okresný súd vyhlásil uznesenie, ktorým odročil pojednávanie na 11. marca 2015 s tým, že „prítomní PZ žalobcu a žalovaného berú termín vyhlásenia rozsudku na vedomie, písomne volaní už nebudú“ (č.l. 3127 spisu). Z úradného záznamu z č.l. 318 spisu vyplýva, že „Dňa 11.03.2015 telefonicky a e-mailom oznámené právnym zástupcom účastníkov konania zrušenie termínu vyhlásenia rozsudku vo veci 2Cb/26/2012 a oznámený nový termín vyhlásenia rozsudku s tým, že uvedené oznámia svojim klientom. Nový termín vyhlásenia rozsudku: 18.03.2015 o 11.00 hod. PM č. 3.“ (č.l. 318 spisu). Po uvedenom úradnom zázname v spise na č.l. 319 spisu sa nachádza e-mailová správa, ktorá bola doručená právnemu zástupcovi žalovaného, právnemu zástupcovi žalobcu - oznámenie o zmene termínu vyhlásenia rozsudku, s tým, že nový termín bol stanovený na deň 18.03.2015 o 11.00 hod. v pojednávacej miestnosti č. 3 okresného súdu. Ďalej sa v spisovom materiáli nachádza prvopis rozsudku ako i zápisnica o verejnom vyhlásení rozsudku zo dňa 18. marca 2015 na č.l. 322 spisu, na ktorom okresný súd vyhlásil napadnutý rozsudok. Z odvolania žalovaného bolo zrejmé, že namieta postup okresného súdu vo veci odročenia pojednávania na termín 18.03.2015, pričom žalovaný konštatoval, že takýmto postupom okresný súd porušil § 156 ods. 2 OSP. V súvislosti s uvedenou argumentáciou žalovaného krajský súd považuje za podstatné primárne zvýrazniť, že o zmene termínu pojednávania boli právni zástupcovia účastníkov riadne upovedomení, o čom svedčí obsah spisového materiálu a v konečnom dôsledku uvedenú skutočnosť ani právny zástupca žalovaného v odvolaní nenamietal. Ak žalovaný tvrdil porušenie § 156 ods. 2 OSP, tak predmetný postup okresného súdu, ktorý vzhľadom na objektívne príčiny (práceneschopnosť zákonného sudcu), ktoré žalovaný v odvolaní osobitne nespochybnil, nebol síce v súlade s § 156 ods. 2 OSP, keďže rozsudok nemohol byť vyhlásený na verejnom vyhlásení rozsudku, ktoré bolo určené na 11.03.2015, teda v časovom úseku 3 týždňov od posledného pojednávania, treba však mať na pamäti, že išlo len o procesný postup, o ďalšom termíne verejného vyhlásenia rozsudku boli účastníci riadne prostredníctvom právnych zástupcov upovedomení, k porušeniu čl. 48 ods. 2 Ústavy Slovenskej republiky, podľa ktorého „každý má právo, (...) aby sa mohol vyjadriť ku všetkým vykonávaným dôkazom“, ako aj k porušeniu čl. 6 ods. 1 dohovoru, podľa ktorého každý má právo na to, aby jeho záležitosť bola spravodlivo, verejne (...) prejednaná nezávislým a nestranným súdom (...), ktorý rozhodne o jeho občianskych právach alebo záväzkoch teda rozhodne nedošlo. Právu účastníka konania vyjadriť sa ku všetkým vykonávaným dôkazom zodpovedá podľa ústavného súdu ústavná povinnosť súdu umožniť účastníkovi, aby sa vyjadril ku každému dôkazu, ktorý súd vykonal a ktorý môže obsahovať zistenie významné pre rozhodnutie súdu (mutatis mutandis I. ÚS 75/96). Na úrovni vykonávacej zákonnej úpravy túto koreláciu práva účastníka konania a jemu zodpovedajúcej povinnosti súdu zakotvujú viaceré ustanovenia OSP. Podľa § 123 OSP účastníci konania majú právo vyjadriť sa k návrhom na dôkazy a k všetkým vykonaným dôkazom, čo bolo postupom okresného súdu jednoznačne dodržané a čo v konečnom dôsledku žalovaný ani nespochybnil v odvolaní. Podľa § 122 ods. 1 OSP dokazovanie súd vykonáva na pojednávaní, čo bolo tiež postupom okresného súdu dodržané. Z obsahu spisového materiálu vyplývalo, že v prípade odročenia pojednávania za účelom vyhlásenia rozsudku v období medzi odročením pojednávania a vyhlásením rozsudku na takto odročenom pojednávaní neboli okresným súdom vykonávané žiadne ďalšie dôkazy. Ústavný súd už vyslovil, že pri podávaní výkladu ústavy majú práva a slobody zaručené medzinárodnými zmluvami o ľudských právach a základných slobodách podporný význam, pričom ústavu nemožno vysvetľovať spôsobom zakladajúcim porušenie takejto medzinárodnej zmluvy, ak je Slovenská republika jej účastníkom (mutatis mutandis II. ÚS 48/97, PL. ÚS 15/98), a zároveň pri vymedzení obsahu ústavou zaručených práv a slobôd ústavný súd prihliada, pokiaľ to ústava nevylučuje, na znenie príslušných medzinárodných zmlúv a judikatúru k nim sa vzťahujúcu (mutatis mutandis II. ÚS 55/98). Inými slovami, výklad dohovorom zaručených práv a slobôd Európskym súdom pre ľudské práva (ďalej len „ESĽP“) je jednou z orientačných smerníc, prostredníctvom ktorých ústavný súd postuluje normatívny obsah súvisiacich práv a slobôd zaručených ústavou. V danej veci je táto výkladová technika relevantná, pokiaľ ide o súvislosť obsahu práva zaručeného v čl. 48 ods. 2 Ústavy s obsahom práva zaručeného v čl. 6 ods. 1 Dohovoru. Zásadu priamosti a ústnosti vykonávania dôkazov ako jednu zo základných zásad občianskeho súdneho konania napokon zaručuje nielen Ústava (čl. 48 ods. 2), ale aj Dohovor (čl. 6 ods. 1). V širšom chápaní je totiž táto zásada súčasťou práva účastníkov konania na spravodlivé prejednanie veci týkajúcej sa ich občianskych práv a záväzkov a zároveň špecifickým vyjadrením zásady kontradiktórnosti sporového konania. O takéto vymedzenie práva účastníka konania vyjadriť sa ku všetkým vykonávaným dôkazom sa vo svojej judikatúre opiera aj ESĽP, ktorý vyslovil, že súčasťou koncepcie spravodlivého súdneho konania je zásada kontradiktórnosti, v súlade s ktorou musia mať účastníci nielen právo navrhnúť všetky dôkazy, ktoré považujú za nevyhnutné na preukázanie svojich tvrdení, ale aj právo byť oboznámení a vyjadriť sa ku všetkým dôkazom a vyjadreniam predloženým s cieľom ovplyvniť rozhodnutie súdu (pozri rozsudky ESĽP vo veciach v. Švajčiarsko, 1997-I, s. 108, § 24; v. Francúzsko, 1997-II, s. 436, § 33; v. Česká republika z 3. marca 2000, § 40). Účastník konania preto musí mať možnosť oboznámiť sa s dôkazmi predloženými súdu, ako aj možnosť vyjadriť sa k existencii, obsahu a autenticite predložených dôkazov, a to príslušným spôsobom a v príslušnom čase a v prípade potreby aj v písomnej forme a vopred (pozri rozsudok ESĽP vo veci v. Česká republika, § 42). Jednou zo súčastí koncepcie spravodlivého súdneho konania je tiež princíp rovnosti zbraní, ktorý okrem iného vyžaduje, aby každý účastník mal primeranú možnosť predložiť svoje návrhy za podmienok, ktoré nie sú podstatne nevýhodnejšie než podmienky, za ktorých touto možnosťou disponuje druhý účastník (pozri rozsudky ESĽP vo veciach v. Švajčiarsko, 1996-V, s. 1567-68, § 38; v. Fínsko, 1997-VIII, s. 2928, § 53, v. Česká republika, § 39). Všetky uvedené požiadavky kladené na procesný postup boli podľa zistení odvolacieho súdu splnené, preto i vyhodnotenie nedodržania lehoty stanovenej § 156 ods. 2 OSP - tri týždne, teda predmetného namietaného postupu okresného súdu žalovaným predsa nemôže mať za následok nesprávne právne rozhodnutie vo veci a tiež nemôže spôsobiť žiadnu ujmu na právach účastníkov konania. Žalovaný v odvolaní namietal, že okresný súd vo veci rozhodol predčasne, bez dostatočného zistenia skutkového stavu veci a nevykonal všetky dôkazy potrebné na zistenie skutkového stavu, poukázal na § 120 ods. 1 a podľa § 157 ods. 2 OSP bolo povinnosťou súdu v odôvodnení rozsudku presvedčivo odôvodniť, prečo nevykonal navrhnutý dôkaz. V súvislosti s uvedenou odvolacou argumentáciou žalovaného považuje krajský súd za podstatné poukázať na obsah zápisnice spísanej okresným súdom dňa 18. februára 2015, č.l. 315 a nasl. spisu, v zmysle ktorého bolo zrejmé, že okresný súd rozhodoval o návrhu žalovaného na znalecké dokazovanie, a to ohľadom opráv na motorovom vozidle prvej a druhej opravy, pričom okresný súd rozhodol o predmetnom návrhu žalovaného uznesením vyhláseným na tomto pojednávaní, ktoré nielen vyhlásil, ale i v stručnosti odôvodnil s tým, že vykonanie dokazovania s ohľadom na dobu, ktorá uplynula od poslednej opravy, počas ktorej motorové vozidlo bolo používané, upúšťa, preto krajský súd konštatuje na rozdiel od žalovaného, že namietaný postup okresného súdu v prvostupňovom konaní viedol k úplne a dostatočne zistenému skutkovému stavu veci, a to i bez vykonania dôkazu navrhnutého žalovaným, pretože i bez neho podľa názoru odvolacieho súdu bolo možné následne vec správne právne posúdiť. V tomto smere odvolací súd zvýrazňuje, že dokazovanie v občianskom súdnom konaní prebieha vo viacerých fázach; od navrhnutia dôkazu, cez jeho zabezpečenie, vykonanie a následne vyhodnotenie. Kým navrhovanie dôkazov je právom a zároveň procesnou povinnosťou účastníkov konania, len súd rozhodne, ktorý z označených (navrhnutých dôkazov) vykoná. Uvedené predstavuje prejav zákonnej právomoci všeobecného súdu korigovať návrhy účastníkov na vykonanie dokazovania, sleduje tak rýchly a hospodárny priebeh konania a súčasne potrebu zabezpečiť, aby sa zisťovanie skutkového stavu dokazovaním držalo v mantineloch predmetu konania a aby sa neuberalo smerom, ktorý z pohľadu podstaty prejednávanej veci nie je relevantný. V prípade, že súd odmietne vykonať, resp. nevykoná určitý navrhovaný dôkaz, je jeho povinnosťou odôvodniť takýto postup, ktoré odôvodnenie bolo okresným súdom vykonané podľa obsahu Zápisnice o ústnom pojednávaní z 18. februára 2015 (č.l. 315 rub spisu) priamo na pojednávaní za prítomnosti právneho zástupcu žalovaného, pričom priamo na ústnom pojednávaní ho teda odôvodnil a v prípade, že okresný súd potom uvedené odôvodnenie duplicitne nepremietol aj do odôvodnenia napadnutého rozsudku, tak nemožno uvedený postup okresného súdu s dôrazom na situáciu, že o návrhu žalovaného rozhodoval, odôvodnil ho na pojednávaní priamo, čo z obsahu zápisnice vyplýva, vyhodnotiť ako taký, ktorý by spôsobil ujmu na právach žalovaného. Odvolací súd konštatuje, že tieto zistenia nenašli odzrkadlenie v odvolaní žalovaného. Ak teda okresný súd na pojednávaní vyhlásil predmetné uznesenie, odôvodnil ho, pričom v odôvodnení napadnutého rozsudku už duplicitne svoje myšlienkové pochody v tejto rovine neuviedol, tak krajský súd uvádza, že tento postup okresného súd nemal ani za následok nesprávne právne rozhodnutie. Krajský súd konštatuje, že záver okresného súdu o nevykonaní žalovaným navrhnutého dôkazu bol racionálnou úvahou konajúceho súdu, vychádzajúcou z priebehu konania a stavu dokazovania a nevykonaním navrhnutého dôkazu nebol žalovaný postavený do podstatne nevýhodnejšej pozície ako druhá strana v konaní (k tomu porovnaj obdobne Nález Ústavného súdu Slovenskej republiky sp.zn. I. ÚS 350/08 z 30. septembra 2010). Vyššie uvedené zistenie o procesnom postupe okresného súdu v prvostupňovom konaní nebolo odvolacím súdom vyhodnotené ako nedostatočné zdôvodnenie upustenia od vykonávania navrhnutého dôkazu žalovaným, a teda predmetný odvolací dôvod žalovaného, vzhľadom na obsah spisového materiálu s poukazom na Zápisnicu o pojednávaní zo dňa 18. februára 2015 nebolo možné vyhodnotiť ako dôvod pre zmenu, resp. zrušenie napadnutého rozsudku okresného súdu. Len pre úplnosť krajský súd pripomína, že na predmetnom pojednávaní bol prítomný právny zástupca žalovaného, preto je logický predpoklad, že v prípade nedostatočného odôvodnenia predmetného vyhláseného uznesenia, by nepochybne takýto postup okresného súdu namietal, k čomu však podľa obsahu spisového materiálu v rozhodnom období nedošlo. K nevykonaniu dôkazov navrhnutých žalovaným krajský súd uvádza, že tento postup prvostupňového súdu bol v súlade aj s Nálezom Ústavného súdu SR sp.zn. I. ÚS 350/08, podľa ktorého ... „navrhovanie dôkazov je právom a zároveň procesnou povinnosťou účastníkov konania, avšak len súd rozhodne, ktorý z označených (navrhnutých) dôkazov vykoná. Uvedené predstavuje prejav zákonnej právomoci všeobecného súdu korigovať návrhy účastníkov na vykonanie dokazovania sledujúc tak rýchly a hospodárny priebeh konania a súčasne zabezpečiť, aby sa zisťovanie skutkového stavu dokazovaním držalo v mantineloch predmetu konania a aby sa neuberalo smerom, ktorý z pohľadu podstaty prejednávanej veci nie je relevantný. Skutočnosť, že okresný súd a ani následne krajský súd neakceptovali návrhy na vykonanie dokazovania predložené účastníkom, nemôže sama osebe viesť k záveru o porušení jeho práv“. Krajský súd dodáva, že podľa ustálenej judikatúry platí, že postup súdu, ktorým nebol vykonaný navrhnutý dôkaz účastníkom, nemožno zásadne považovať za odňatie možnosti konať pred súdom. Účastníci sú totiž povinní označiť dôkazy na preukázanie svojich tvrdení, pričom za dôkaz môžu slúžiť všetky prostriedky, ktorými možno zistiť stav veci, najmä výsluch svedkov, znalecký posudok, správy a vyjadrenia orgánov a právnických osôb, listiny, ohliadka a výsluch účastníkov (§ 120 ods. 1 veta prvá OSP, § 125 veta prvá OSP). O tom, ktoré z navrhnutých dôkazov (ale aj z tých, ktoré navrhnuté neboli) budú vykonané, rozhoduje však súd. Z uvedeného je zrejmé, že OSP účastníkom konania priznáva právo vykonanie určitého dôkazu navrhnúť. Toto procesné oprávnenie žalobca ako odvolateľ v danej veci aj využil, nebolo mu odňaté. Právo navrhovať dôkazy, resp. právo vyjadrovať sa k vykonaným dôkazom nemožno zamieňať s rozhodovaním súdu o tom, ktoré z navrhnutých dôkazov vykoná. Nevykonanie dôkazov podľa návrhov alebo predstáv žalovaného nie je ani postupom, ktorým by mu súd odňal možnosť konať pred súdom, lebo rozhodovanie o tom, ktoré dôkazy budú vykonané, patrí výlučne súdu a nie účastníkom konania (§ 120 ods. 1 OSP). Z uvedeného potom vyplýva, že pokiaľ okresný súd nevykonal dôkazy navrhnuté žalovaným, tak týmto postupom nebol žalovaný vylúčený z realizácie žiadneho procesného práva, ktoré mu OSP priznáva. Ak okresný súd nepovažoval za podstatné vykonanie znaleckého dokazovania, tak v súvislosti s odvolacou argumentáciou žalovaného v tejto rovine považuje krajský súd za podstatné uviesť, že znalecké dokazovanie vstupuje do súdneho konania až vtedy, keď na základe skutkových okolností a zrejmých skutkových záverov možno v určitom štádiu konania vec posúdiť právne a za predpokladu, že nemožno na základe odborných hľadísk zodpovedať všetky otázky, ktoré sú pre posúdenie veci rozhodné, pričom z obsahu zápisnice spísanej okresným súdom dňa 18.2.2015 (č.l. 315 a nasl. spisu) vyplývajú dôvody, pre ktoré predmetný dôkaz nebol okresným súdom vykonaný. Žalovaný v odvolaní namietal, že okresný súd nedostatočne odôvodnil svoje rozhodnutie, poukázal pritom na judikatúru Európskeho súdu pre ľudské práva v Štrasburgu, z ktorej vyplýva povinnosť riadne odôvodniť rozhodnutie, pričom podľa žalovaného právny názor okresného súdu je nesprávny s tým, že nebolo preukázané, že v mesiaci október 2010 a druhá oprava o týždeň neskôr boli vykonané so súhlasom oprávneného zástupcu žalovaného a tiež konštatoval, že z dôvodu nekvalitnej opravy žalobcom sa predmetné motorové vozidlo pokazilo, musela sa vykonať druhá oprava. „Súd z neznámych dôvodov priznal žalobcovi cenu prvej opravy, cenu druhej opravy, a aj nákladov na odťah motorového vozidla“. K námietke žalovaného o nedostatočnom odôvodnení napadnutého rozhodnutia krajský súd uvádza, že pre posúdenie tohto odvolacieho dôvodu bola relevantná právna úprava v § 157 ods. 2 OSP. Podľa § 157 ods. 2 OSP, v odôvodnení rozsudku súd uvedie, čoho sa navrhovateľ (žalobca) domáhal a z akých dôvodov, ako sa vo veci vyjadril odporca (žalovaný), prípadne iný účastník konania, stručne, jasne a výstižne vysvetlí, ktoré skutočnosti považuje za preukázané a ktoré nie, z ktorých dôkazov vychádzal a akými úvahami sa pri hodnotení dôkazov riadil, prečo nevykonal ďalšie navrhnuté dôkazy a ako vec právne posúdil. Súd dbá na to, aby odôvodnenie rozsudku bolo presvedčivé. Požiadavka spravodlivého procesu v sebe obsahuje zásadu, zaručujúcu pre každú stranu v procese mať rovnakú možnosť obhajovať svoje záujmy a zároveň vylučujúcu mať možnosť podstatnej výhody voči protistrane. Obsah práva rovnosti ako jedného z určujúcich ústavno-právnych princípov občianskeho súdneho procesu spočíva v tom, že všetci účastníci občianskeho súdneho konania (osobitne sporového konania), ako aj iného civilného procesu, majú rovnaké procesné práva a povinnosti, ktoré uplatňujú a plnia za rovnakých procesných podmienok, bez zvýhodnenia alebo diskriminácie niektorej z procesných strán. Nerozhoduje procesné postavenie alebo procesná pozícia účastníka, nie je podstatné ani to, ktorý z účastníkov sa stane žalobcom a ktorý z účastníkov je žalovaný (II. ÚS 35/02). Táto zásada vyjadrujúca „právo na spravodlivý proces“, nutnosť rovnakých „pravidiel hry“ alebo tiež „princíp rovnosti“, sa premieta predovšetkým v ustanoveniach upravujúcich vedenie konania a priebeh dokazovania. V podstate rovnosť účastníkov v súdnom konaní, ako prirodzený dôsledok rovnosti všetkých občanov, je upravená v § 18 OSP. Pri uplatňovaní tejto zásady rovnosti v súdnom konaní je však nevyhnutné prihliadať nielen k právam jedného účastníka súdneho konania, v danom prípade žalovaného ako odvolateľa, ale aj k právam žalobcu, ktorý rovnako má nárok, aby sa jeho vec verejne prerokovala bez zbytočných prieťahov, z ktorého dôvodu nemôže v súdnom konaní dochádzať k výkonu práv jedného z účastníkov súdneho konania na ujmu druhého účastníka súdneho konania. Ani s ohľadom k uvedenej zásade rovnosti, vyjadrenej § 18 OSP, krajský súd nezistil, že by postupom okresného súdu došlo k vade prvostupňového konania. Preskúmaním napadnutého rozsudku okresného súdu krajský súd dospel k záveru o dostatočnom odôvodnení zo strany súdu prvého stupňa, za rešpektovania citovanej právnej úpravy v § 157 ods. 2 OSP. Vo všeobecnej rovine odvolací súd uvádza, že odôvodnenie rozsudku je práve tou časťou rozsudku, ktorá síce sama o sebe právoplatnosť nenadobúda, avšak je relevantná, významná z hľadiska presvedčivosti, logickej konzistentnosti a preskúmateľnosti súdneho rozhodnutia. Okresný súd v danom prípade dostatočne uviedol, akými úvahami sa spravoval pri hodnotení dôkazov, ako ich posúdil a v akých vzájomných súvislostiach. Rovnako dostatočné bolo odôvodnenie v právnom posúdení veci. Pod právnym posúdením veci sa v zásade rozumie podradenie súdom zisteného stavu pod hypotézu príslušnej právnej normy. Odôvodnenie rozsudku musí obsahovať, podľa akej právnej normy vec bola posúdená, pod hypotézu akej právnej normy bol subsumovaný súdom zistený skutkový stav. Ide tak o aplikáciu ako aj interpretáciu práva. Je potrebné uviesť, ako daný skutkový stav bol právne posúdený, ktorú právnu normu súd aplikoval a ako ju v intenciách konkrétneho prípadu interpretoval. Uvedené v dostatočnej miere z napadnutého rozsudku okresného súdu vyplýva. V tomto smere bolo dostatočné nielen samotné vymenovanie a odcitovanie zákonných ustanovení, ale z odôvodnenia v ďalšom vyplynulo, akým spôsobom boli tieto ustanovenia aplikované, ktoré z citovaných zákonných ustanovení a ako sa premietli do samotného rozhodnutia okresného súdu vo veci. Vo vzťahu k vyššie uvedeným dôvodom krajský súd pre úplnosť poukazuje i na Nález Ústavného súdu Slovenskej republiky sp.zn. III. ÚS 119/03, podľa ktorého § 157 ods. 2 OSP je potrebné z hľadiska práva na súdnu ochranu v zmysle čl. 46 ods. 1 Ústavy Slovenskej republiky vykladať a uplatňovať tak, že rozhodnutie všeobecného súdu musí uviesť dostatočné dôvody, na základe ktorých je založené, čo v danom prípade prvostupňový súd vo svojom napadnutom rozhodnutí dodržal. Okresný súd práve v rovine tejto odvolacej námietky uviedol, že o tom, že oprava motorového vozidla bola vykonaná so súhlasom žalovaného, svedčila aj tá skutočnosť, že porucha na tomto vozidle bola hlásená poisťovni ako škodová udalosť a podľa žalovaného mala byť predmetom likvidácie poistnej udalosti, keď motorové vozidlo v servise žalovaného bol ohliadať pracovník poisťovne, žalovaný žiadal prepracovať pôvodnú faktúru č. 43/2010 zo dňa 28.11.2010, keď vykonaný odťah vozidla žiadal fakturovať osobitne, a to kvôli poisťovni, pričom pri tejto požiadavke žalobca nenamietal výšku fakturovanej opravy motorového vozidla, resp. iné nezrovnalosti ohľadom samotnej opravy na vozidle, ktoré zdôvodnenie okresného súdu však nenašlo odzrkadlenie v odvolacej argumentácii žalovaného, a tiež nebolo žalovaným spochybnené v odvolaní. Krajský súd v tejto rovine zároveň poukazuje i na výpoveď vypočutého svedka Mgr. Y. H. v celom jej rozsahu. Z odôvodnenia napadnutého rozsudku okresného súdu vyplýva, že okresný súd hodnotil všetky vykonané dôkazy, vychádzal zo svedeckých výpovedí vypočutých svedkov, účastníkov konania, z ktorých dôkazov vyplývali pre neho závery dostatočné pre prijatie spoľahlivých základov na rozhodnutie vo veci samej, krajský súd tiež konštatuje, že stručnosť odôvodnenia napadnutého rozsudku okresného súdu netvorila jeho nepreskúmateľnosť. Pre úplnosť vzhľadom na namietaný procesný postup okresného súdu sa opakovane konštatuje, že napadnutý rozsudok okresného súdu nie je možné vyhodnotiť ako rozsudok, ktorý by nespĺňal náležitosti § 157 ods. 1, 2 OSP a ktorý by nebolo možné považovať za súladný so zákonom. V tejto súvislosti krajský súd poukazuje i na Nález Ústavného súdu Slovenskej republiky č.k. I. ÚS 243/07-25 zo dňa 19. júna 2008, v ktorom opakovane zdôraznil nezávislosť rozhodovania všeobecných súdov, ktorá sa uskutočňuje v ústavnom zákonnom procesnom a hmotno-právnom rámci. Žalovaný v odvolaní tvrdil, že žalobca „Do dnešného dňa žiadnym hodnoverným spôsobom nepreukázal, kedy a akým spôsobom si voči našej spoločnosti uplatnil zádržné právo na motorové vozidlo zn. ŠKODA Roomester EČV: NO725BA a ani to, kedy a akým spôsobom našu spoločnosť informoval o uplatnení tohto jeho zádržného práva. Žalobcovi nikdy platne nevzniklo zádržné právo a preto žalobca nebol oprávnený používať toto motorové vozidlo.“ (č.l. 333 spisu). V súvislosti s uvedenou argumentáciou žalovaného v odvolaní však krajský súd poukazuje na argumentáciu žalovaného pred súdom prvého stupňa, kedy tvrdil „Žalobca až v priebehu tohto konania začal tvrdiť, že si voči žalovanému uplatnil zádržné právo, dovtedy to žalovanému žiadnym spôsobom neoznámil“. V súvislosti s poučením podľa § 120 ods. 4 OSP krajský súd potom konštatuje, že uvedená argumentácia žalovaného v odvolaní nie je totožná s argumentáciou pred súdom prvého stupňa. K uvedenému záveru odvolacieho súdu ďalej sa javí podstatné poukázať na výpoveď vypočutého svedka Mgr. Y. H., ktorý bol poučený podľa § 126 OSP a pred súdom prvého stupňa uviedol (č.l. 144 a nasl. spisu), „Po určitej dobe som sa dozvedel, že auto jazdí po Orave a že auto je opravené z toho dôvodu som kontaktoval žalobcu, že si prídeme po auto. Vtedy on reagoval tak, že nemá vyplatenú ešte prvú opravu kedy údajne malo ísť o chybu v motore a teda že nám auto nevydá. Podotýkam, že v tej dobe sme vo firme žalovaného od žalobcu žiadnu faktúru nemali. Potom čo nám bola doručená faktúra za prvú opravu som ja osobne žiadal prepracovať túto faktúru a to tak aby bola špecifikovaná suma za opravu a suma za odťah vozidla a to kvôli poisťovni keď odťah mal byť likvidovaný poisťovňou ako aj oprava ale poisťovňa požaduje rozdelenie týchto súm. Predmetnú faktúru sme neuhradili (žalovanú) a auto nám teda nebolo ani vydané, z toho dôvodu ja som kontaktoval leasingovú spoločnosť, ktorej auto patrilo, vysvetlil som o čo ide a samozrejme pánovi žalobcovi som povedal, že ak nezaplatíme leasing, spoločnosti si auto zoberie.“ Z uvedeného potom nie je možné vyhodnotiť tvrdenie žalovaného v odvolaní, ktoré bolo použité prvýkrát v odvolaní, že žalobca nepreukázal, kedy a kým spôsobom si uplatnil zádržné právo ani to, kedy a akým spôsobom žalovaného informoval o uplatnení tohto jeho zádržného práva bez ďalšieho za relevantné tvrdenie, ak svedok uviedol predmetné skutočnosti vo svedeckej výpovedi, pričom vedomosť o uvedenom postupe žalobcu bez ďalšieho nemožno spochybniť, keďže svedok uviedol „predmetnú faktúru sme neuhradili (žalovanú) a auto nám teda nebolo ani vydané, z toho dôvodu som kontaktoval leasingovú spoločnosť, ktorej auto patrilo“. Tiež z výpovede predmetného svedka vyplýva, že pracovník leasingovej spoločnosti kontaktoval žalobcu prvýkrát, auto napriek tomu nebolo vydané (č.l. 144 spisu). Ak za tohto dôkazného stavu okresný súd konštatoval existenciu zádržného práva z ustáleného skutkového stavu v konaní pred ním, tak krajský súd nemal priestor na odklon od uvedených logických záverov súdu prvého stupňa, z ktorého dôvodu ani ďalšia argumentácia žalovaného v tejto rovine nemohla byť vyhodnotená ako relevantná. K výpovedi predmetných svedkov krajský súd považuje za podstatné konštatovať, že uvedení svedkovia boli poučení v súlade s § 126 OSP. Pri hodnotení dôkazu výpoveďou svedka musí súd vyhodnotiť vierohodnosť výpovede s prihliadnutím k tomu, aký má svedok vzťah k účastníkom konania a k prejednávanej veci a aká je jeho rozumová a duševná úroveň, k okolnostiam, ktoré doprevádzali jeho vnímanie skutočnosti, o ktorej vypovedá, vzhľadom k spôsobu reprodukcie týchto skutočností a k správaniu sa pri výpovedi (presvedčivosť, istota, plynulosť výpovede, ochota vypovedať na otázky a podobne) a k poznatkom, zisteným na základe hodnotenia iných dôkazov (do akej miery je dôkaz výpoveďou svedka súladný s inými dôkazmi, či im odporuje, prípadne, či sa vzájomne dopĺňajú); celkové posúdenie uvedených hľadísk potom poskytuje záver o pravdivosti či nepravdivosti tvrdených (preukazovaných) skutočností. Z priebehu prvostupňového konania, vo vzťahu k výpovediam dotknutých svedkov, vo väzbe na ich hodnotenie podľa obsahu odôvodnenia napadnutého rozsudku nevyplýva, že by okresný súd nezohľadnil vyššie uvedené kritériá. Pokiaľ žalovaný v odvolaní tvrdil nesprávnosť rozhodnutia okresného súdu, ktorý zamietol vzájomný návrh žalovaného a tvrdil, že žalobca mu spôsobil škodu v sume 4.400,- Eur, tak krajský súd sa nemohol s uvedenou argumentáciou stotožniť, keďže dospel k záveru zhodnému so záverom okresného súdu, že žalovaný oprávnene v súlade s § 151s Občianskeho zákonníka používal motorové vozidlo, preto nebol priestor na to, aby krajský súd zmenil rozhodnutie okresného súdu o vzájomnom návrhu žalovaného. Ťažisko dokazovania a z neho vyvodených skutkových záverov okresného súdu v danej veci spočívalo v dôkazoch priamo účastníkmi produkovaných a predkladaných v danom konaní. Odvolací súd tiež zdôrazňuje, že daná sporová vec nepredstavovala výnimočný prípad pre postup okresného súdu podľa § 120 ods. 1 veta tretia OSP, o možnosti vykonania a výnimočne aj iných dôkazov, ako navrhli účastníci, ak by ich vykonanie bolo nevyhnutné pre rozhodnutie vo veci. Z úpravy v § 153 ods. 1 OSP tiež vyplýva, že súd rozhoduje o veci na základe skutkového stavu zisteného z vykonaných dôkazov. Odvolací súd považuje za nevyhnutné poukázať i na uznesenie Najvyššieho súdu Slovenskej republiky sp.zn. 1Cdo 147/2011 z 25. apríla 2012, v zmysle ktorého, odvolací súd, ktorý sa stotožnil so závermi súdu prvého stupňa, neporušil zákon, ak v odôvodnení svojho rozhodnutia konštatoval správnosť dôvodov rozhodnutia súdu prvého stupňa a navyše tiež rozviedol vlastnú argumentáciu. Krajský súd zdôrazňuje, že si je vedomý, že záväznosť konštantnej judikatúry Najvyššieho súdu Slovenskej republiky nevyplýva pre všeobecné súdy priamo zo zákonnej úpravy. Je však potrebné akcentovať, že obsahom princípu právneho štátu je vytvorenie právnej istoty, že na určitú právne relevantnú otázku sa pri opakovaní v rovnakých podmienkach dáva rovnaká odpoveď (napr. I. ÚS 87/93, PL. ÚS 16/95 a II. ÚS 80/99, III. ÚS 356/06). Rešpektovanie princípu právnej istoty musí byť prítomné v každom rozhodnutí orgánov verejnej moci, a to tak v oblasti normotvornej, ako aj v oblasti aplikácie práva, keďže práve na ňom sa hlavne a predovšetkým zakladá dôvera občanov, ako aj iných fyzických osôb a právnických osôb k orgánom verejnej moci (IV. ÚS 92/09). Diametrálne odlišná rozhodovacia činnosť všeobecného súdu o tej istej právnej otázke za rovnakej alebo analogickej skutkovej situácie, pokiaľ ju nemožno objektívne a rozumne odôvodniť, je ústavne neudržateľná (IV. ÚS 209/2010, m. m. PL. ÚS 21/00, PL. ÚS 6/04, III. ÚS 328/05). Aj keď právne závery všeobecných súdov obsiahnuté v ich rozhodnutiach nemajú v právnom poriadku Slovenskej republiky charakter precedensu, ktorý by ostatných sudcov rozhodujúcich v obdobných veciach zaväzoval rozhodnúť identicky, napriek tomu protichodné právne závery vyslovené v analogických prípadoch neprispievajú k naplneniu hlavného účelu princípu právnej istoty ani k dôvere v spravodlivé súdne konanie (obdobne napr. IV. ÚS 49/06, III. ÚS 300/06) (viď uznesenie Ústavného súdu Slovenskej republiky z 22.11.2011, č.k. IV. ÚS 499/2011-25). K podaniu žalovaného, ktoré bolo doručené odvolaciemu súdu dňa 19.5.2016 krajský súd zvýrazňuje, že : Podľa § 212 ods. 1 OSP, odvolací súd je rozsahom a dôvodmi odvolania viazaný. Podľa § 205 ods. 3 OSP rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie. Podľa § 205a ods. 1 písm. d/ OSP skutočnosti alebo dôkazy, ktoré neboli uplatnené pred súdom prvého stupňa, sú pri odvolaní proti rozsudku alebo uzneseniu vo veci samej odvolacím dôvodom len vtedy, ak ich účastník konania bez svojej viny nemohol označiť alebo predložiť do rozhodnutia súdu prvého stupňa. Podľa § 120 ods. 4 OSP, súd je povinný okrem vecí podľa odseku 2 poučiť účastníkov, že všetky dôkazy a skutočnosti musia predložiť alebo označiť najneskôr do vyhlásenia uznesenia, ktorým sa končí dokazovanie a vo veciach, v ktorých sa nenariaďuje pojednávanie (§ 115a) najneskôr do vyhlásenia rozhodnutia vo veci samej, pretože na dôkazy a skutočnosti predložené a označené neskôr súd neprihliada. Skutočnosti a dôkazy uplatnené neskôr sú odvolacím dôvodom len za podmienok uvedených v § 205a. Vzhľadom na citovanú právnu úpravu k podaniu žalovaného, ktoré teda bolo doručené odvolaciemu súdu dňa 19.5.2016, t.j. v deň nariadeného verejného vyhlásenia rozsudku o 7.53 hod, ktoré doručil právny zástupca žalovaného pod označením Stanovisko žalovaného vo veci sp.zn. 14Cob/97/2015 prostredníctvom faxového podania, krajský súd uvádza, že nevyplývajú z neho dôvody, pre ktoré právny zástupca žalovaného napriek tomu, že o termíne verejného vyhlásenia rozsudku bol riadne informovaný odvolacím súdom vzhľadom na jeho žiadosť mailom dňa 11.5.2016 (č.l. 348 spisu), predmetné podanie doručil odvolaciemu súdu až dňa 19.5.2016 faxovou správou, a to o 7.53 hod, pričom termín verejného vyhlásenia rozsudku bol stanovený na 8.40 hod., ktorý postup sa bez ďalšieho javí ako nekorektný a nemožno preto vylúčiť ani úmysel zmariť termín verejného vyhlásenia rozsudku odvolacím súdom. Krajský súd zdôrazňuje pri tomto svojom konštatovaní, že právny zástupca žalovaného teda neozrejmil dôvody tohto svojho konania v súvislosti s časovým horizontom vykonania cca 50 minút pred termínom verejného vyhlásenia rozhodnutia, keď o termíne verejného vyhlásenia rozsudku bol relevantne oboznámený už dňa 11.5.2016 (termín verejného vyhlásenia rozsudku bol 19.5.2016). V súvislosti s uvedeným podaním žalovaného však považuje krajský súd za podstatné, v rovine svojho postupu poukázať na argumentáciu, s ktorou sa odvolací súd stotožnil a v zmysle ktorej „Uplynutím lehoty na podanie odvolania zaniká možnosť odvolateľa nielen modifikovať rozsah, v akom sa rozhodnutie napáda, ale aj dopĺňať dôvody odvolania, ktoré určuje § 205 ods. 2 O.s.p. Zákon však nerieši situáciu pre prípad, ak odvolanie nemá náležitosti podľa § 205 ods. 1 O.s.p., a teda aké právne dôsledky má odstránenie vád odvolania (doplnenie dôvodov) odvolateľom až po uplynutí odvolacej lehoty, avšak pred rozhodnutím odvolacieho súdu o odvolaní. Lehota, do ktorej môže odvolateľ rozširovať dôvody odvolania, sa vzťahuje na také odvolanie, ktoré má všetky zákonom požadované náležitosti. Táto lehota ale nedopadá na povinnosť súdu dbať o odstránenie vád odvolania a ustanovenie § 205 ods. 3 O.s.p. ani neurčuje lehotu, v ktorej má odvolateľ možnosť odstrániť vady podaného opravného prostriedku. Pokiaľ sa v odvolaní vyskytnú vady, je povinnosťou súdu vyzvať odvolateľa na ich odstránenie, pričom lehotu na odstránenie vady určuje vo výzve súd (§ 43 ods. 1 O.s.p.), a neustanovuje ju samotné plynutie odvolacej lehoty. Ak k doplneniu vadného odvolania dôjde do rozhodnutia odvolacieho súdu, je právne významné, že v čase jeho rozhodovania (§ 154 ods. 1 v spojení s § 167 ods. 2 O.s.p.) je vada odstránená. Pritom je irelevantné, že k jej odstráneniu došlo až po uplynutí 15 dňovej lehoty na odvolanie (porovnaj J. Krajčo a kolektív, Občiansky súdny poriadok, komentár, V. aktualizované vydanie, EUROUNION, Bratislava 2010, str. 823, tiež rozhodnutia uverejnené v časopise Zo súdnej praxe pod č. 53/2006 a č. 25/2009)“ (uznesenie Najvyššieho súdu Slovenskej republiky z 28.06.2012, sp.zn. 6Cdo 30/2012). Z predmetného odvolania žalovaného je zrejmé, že žiadne vady nemalo. K postupu krajského súdu v tomto smere sa poukazuje na uznesenie Ústavného súdu Slovenskej republiky č.k. I. ÚS 528/2012-19 z 24. októbra 2012, v zmysle ktorého „Nad rámec potreby, avšak reagujúc na sťažnostné námietky, ústavný súd stručne uvádza, že v zmysle ústavnej blankety podmienky a podrobnosti o súdnej ochrane ustanoví zákon (čl. 46 ods. 4 ústavy) a zároveň platí, že domáhať sa základného práva na súdnu ochranu podľa čl. 46 ods. 1 ústavy možno len v medziach zákonov, ktoré tieto ustanovenia vykonávajú (čl. 51 ods. 1 ústavy). V oblasti uplatňovania a ochrany subjektívnych práv v rámci civilného procesu je základným právnym predpisom Občiansky súdny poriadok, ktorý je od účinnosti novely prijatej zákonom Národnej rady Slovenskej republiky č. 501/2001 Z. z., ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov v odvolacom konaní založený na uplatňovaní tzv. neúplného apelačného systému v sporovom konaní. Tento odvolaciemu súdu v zásade až na zákonom ustanovené výnimky nedovoľuje, aby pri rozhodovaní o odvolaní vzal do úvahy dôkazy a skutočnosti, ktoré neboli uplatnené pred prvostupňovým súdom (§ 205a Občianskeho súdneho poriadku). Odvolaciemu súdu pri aplikácii tohto zákonného ustanovenia prislúcha posúdiť, či v konkrétnej právnej veci (i) určitá v odvolaní tvrdená skutočnosť je novou skutočnosťou, ktorá nebola uplatnená pred prvostupňovým súdom, a ak áno, či (ii) nie je naplnená niektorá zo zákonných výnimiek, ktorá z tejto skutočnosti aj napriek tomu, že nebola uplatnená pred prvostupňovým súdom, robí spôsobilý odvolací dôvod. Taktiež prislúcha odvolaciemu súdu posúdiť, či určitá právna argumentácia učinená účastníkom konania po uplynutí lehoty na podanie odvolania (ako to bolo u sťažovateľov) bola alebo nebola súčasťou odvolacích dôvodov uplatnených v tejto lehote a v prípade negatívneho zistenia má právo na túto argumentáciu neprihliadať (§ 205 ods. 3 Občianskeho súdneho poriadku a contrario) (uznesenie Ústavného súdu Slovenskej republiky č.k. I. ÚS 528/2012-19 z 24. októbra 2012). Vzhľadom na tieto uvedené skutočnosti, potom nebolo možné vyhodnotiť ako relevantnú v tomto štádiu konania argumentáciu žalovaného pod bodom 10/ Stanoviska, keďže nebola bližšie špecifikovaná tak, aby ju bolo možné vyhodnotiť vo vzťahu k odvolacím súdom citovanej judikatúre. K bodu 1/ predmetného stanoviska odvolací súd uvádza, že sa ním zaoberal v odôvodnení vyššie. K bodu 2/, krajský súd uvádza, že žalovaný uvedené skutočnosti nenamietal v odvolaní zo dňa 2.4.2015, neuviedol žiadne skutočnosti, pre ktoré túto argumentáciu nemohol použiť v odvolaní zo dňa 2.4.2015 cez úpravu v § 205a OSP a ani prečo ju uvádzal až po uplynutí odvolacej lehoty. Napriek týmto konštatovaniam však krajský súd uvádza k postupu okresného súdu v zmysle úpravy § 151 ods. 3 OSP, že s touto argumentáciou žalovaného sa nemohol stotožniť, a mal za to, že odôvodnenie rozhodnutia okresného súdu v tejto rovine je síce stručné, ale táto stručnosť nespôsobuje jeho nepreskúmateľnosť, resp. nesprávnosť a cez úpravu v § 219 ods. 2 OSP odkazuje na odôvodnenie napadnutého rozsudku. Pokiaľ žalovaný v stanovisku zo dňa 18.5.2016 uvádzal, pod bodom 3/, že „Do dnešného dňa nám a ani nášmu advokátovi JUDr. Jánovi Vajdovi odvolací súd nedoručil stanovisko /vyjadrenie/ žalobcu k nášmu odvolaniu zo dňa 2.4.2015 proti prvostupňovému rozsudku, a to i napriek našej písomnej žiadosti zo dňa 28.9.2015.“„Podľa platnej súdnej judikatúry, má porušenie povinnosti vyjadriť sa vo veci samej účastníkom konania za následok vadu konania podľa § 205 ods. 2 písm. a/ OSP, pretože sa účastníkovi konania odníma možnosť uplatnenia procesného práva vyjadriť sa k úkonu druhého účastníka konania“, tak odvolací súd uvádza, že z obsahu spisového materiálu nevplýva žiadne vyjadrenie právneho zástupcu žalobcu k odvolaniu žalovaného, ktoré mu bolo doručené v zmysle oznámenia zo dňa 10. apríla 2015 (č.l. 335 spisu v spojení s doručenkou na č.l. 335 rub spisu), o čom však právny zástupca žalovaného získal relevantnú vedomosť už dňa 6.5.2015, keď bol študovať spis podľa úradného záznamu na č.l. 336 spisu a požiadal v ten istý deň i o vyhotovenie fotokópií zo súdneho spisu, čomu bolo okresným súdom vyhovené. Žiadosť o doručenie vyjadrenia právneho zástupcu žalobcu žiadal právny zástupca žalovaného i v podaní zo dňa 23.4.2015 (č.l. 338 spisu) a aj v podaní zo dňa 28.9.2015. Predmetné vyjadrenie právneho zástupcu žalovaného zo dňa 28.9.2015 bolo krajským súdom doručené právnemu zástupcovi žalobcu dňa 3.11.2015 (č.l. 343 spisu). Právny zástupca žalobcu sa však k dátumu 19.5.2016 (deň verejného vyhlásenie rozsudku odvolacím súdom) k odvolaniu žalovaného a ani k doručenému podaniu právneho zástupcu žalovaného zo dňa 28.9.2015 nevyjadril, takže nebolo čo doručovať právnemu zástupcovi žalovaného a jeho argumentáciu v tejto rovine nebolo možné vyhodnotiť ako relevantnú. Vzhľadom na rozsiahlosť argumentácie žalovaného v tejto rovine v stanovisku zo dňa 18.5.2016, krajský súd poukazuje na to, že obsah spisového materiálu tvorí na č.l. 327 spisu zápisnica o verejnom vyhlásení rozsudku okresným súdom, č.l. 328-330 odvolanie žalovaného v podobe faxovej správy, č.l. 331-331 riadne podanie odvolania žalovaného, č.l. 334 uznesenie okresného súdu, rub č.l. 334 doručenka právneho zástupcu žalovaného, č.l. 335 zaslanie odvolania právnemu zástupcovi žalobcu, rub č.l. 335 doručenka právneho zástupcu žalobcu, č.l. 336 úradný záznam o nazretí do spisu JUDr. Jánom Vajdom, č.l. 357 úradný záznam o vyhotovení fotokópií JUDr. Jánovi Vajdovi, č.l. 338 oznámenie žalovaného, č.l. 339 predkladacia správa krajskému súdu, č.l. 340 úradný záznam o informáciách z obchodného vestníka, č.l. 341-342 vyjadrenie žalovaného, č.l. 343, 344 zaslanie vyjadrenia žalovaného právnemu zástupcovi žalobcu spolu s doručenkou právneho zástupcu žalobcu Mgr. Romana Kobellu, č.l. 345 nariadenie verejného vyhlásenia rozsudku, č.l. 346 uznesenie krajského súdu zo dňa 10.05.2016, ktorým bolo nariadené verejné vyhlásenie rozsudku, č.l. 347 spisu oznámenie o verejnom vyhlásení rozsudku krajským súdom právnym zástupcom, č.l. 348 mailová správa o doručení upovedomenia o verejnom vyhlásení rozsudku JUDr. Jánovi Vajdovi, právnemu zástupcovi žalovaného, č.l. 349 nedoručená zásielka o termíne verejného vyhlásenia rozsudku Mgr. Romanovi Kobellovi právnemu zástupcovi žalobcu, č.l. 350 výpis z Advokátskej komory na právneho zástupcu žalobcu, č.l. 351 úradný záznam z obchodného vestníka, č.l. 352-356 faxová správa JUDr. Jána Vajdu, právneho zástupcu žalovaného zo dňa 18.5.2016, č.l. 357 mailová správa JUDr. Jána Vajdu, právneho zástupcu žalovaného zo dňa 18.5.2016, čl. 363 až 367 zápisnica o verejnom vyhlásení rozsudku odvolacím súdom a úradný záznam zo dňa 19.5.2016 spolu s prílohami. Pokiaľ žalovaný v stanovisku zo dňa 18.5.2016 uvádzal skutočnosti pod bodom 4/, 7/, tak tieto boli i predmetom odvolacieho konania, teda boli posúdené na základe argumentácie žalovaného v odvolaní. K bodu 6/ predmetného stanoviska žalovaného krajský súd uvádza, že uvedená argumentácia žalovaného nenašla odzrkadlenie v konaní pred súdom prvého stupňa v rámci produkovanej obrany žalovaného, žalovaný neuviedol žiaden dôvod, ktorý by bol prekážkou takejto argumentácie pred súdom prvého stupňa a krajský súd len pripomína, že okresný súd v rámci prijatých záverov postupoval v súlade s § 132 OSP a vyhodnocoval komplexne všetky dôkazy a tiež, že žalovaný bol relevantne poučený podľa § 120 ods. 4 OSP naposledy pred súdom prvého stupňa dňa 18.2.2016, podľa obsahu zápisnice na č.l. 315 rub spisu. Len pre úplnosť krajský súd pripomína, že v zmysle § 120 ods. 4 OSP v spojení s § 205a ods. 1 OSP sa odvolacie dôvody novo použité až v rámci odvolania nemôžu stať relevantnými odvolacími dôvodmi práve z titulu princípu neúplnej apelácie a koncentračnej zásady pri tvrdení skutočností a označovaní dôkazov do momentu vyhlásenia uznesenia súdom prvého stupňa, ktorým sa končí dokazovanie. V tejto súvislosti krajský súd poukazuje na uznesenie Najvyššieho súdu Slovenskej republiky sp.zn. 3Cdo 174/2005, podľa ktorého ...„ak súd prvého stupňa účastníka poučil v zmysle § 120 ods. 4 O.s.p., postupom odvolacieho súdu, keď neprihliadol na dôkazy, ktoré neboli uplatnené pred súdom prvého stupňa, nebola účastníkovi odňatá možnosť konať pred súdom v zmysle § 237 písm. f) O.s.p.“. K bodu 5/ predmetného stanoviska žalovaného, krajský súd uvádza, že žalovaný uvedené skutočnosti nenamietal v odvolaní, v stanovisku tiež neuviedol dôvody, pre ktoré túto argumentáciu nemohol použiť pred súdom prvého stupňa, navyše krajský súd poukazuje na obsah zápisnice z 18.2.2015 na č.l. 315 rub spisu, z ktorého je zrejmé poučenie podľa § 120 ods. 4 OSP, spolu s citáciou tohto ustanovenia. Zároveň z predmetnej zápisnice vyplýva podrobné oboznámenie s celým obsahom spisového materiálu, vykonanými dôkazmi a tiež s ďalším postupom v rovine dokazovania. Len pre úplnosť v rovine prípadnej absencie postupu súdu pri aplikácii § 118 ods. 2 OSP poukazuje krajský súd i na závery vyplývajúce z uznesenia Ústavného súdu Slovenskej republiky, č.k. IV. ÚS 326/2012-13 z 21. júna 2012, ktoré si osvojil a v zmysle ktorých „K tejto námietke ústavný súd dodáva, že ani prípadné porušenie uvedeného ustanovenia Občianskeho súdneho poriadku nemá priamy dosah na možnosť vylúčenia účastníka konania z jeho procesných práv, ktoré mu Občiansky súdny poriadok priznáva. Ústavný súd sa stotožňuje s názorom najvyššieho súdu uvedeným v napadnutom uznesení najvyššieho súdu, podľa ktorého „Porušenie citovaného zákonného ustanovenia teda žiadnym spôsobom nediskvalifikuje účastníka napr. v práve zúčastniť sa pojednávania, robiť prednesy, navrhovať dôkazy, vyjadrovať sa k vykonaným dôkazom, v práve na záver pojednávania zhrnúť svoje návrhy, namietať prípadný nesprávny procesný postup prvostupňového súdu v podanom odvolaní a pod.“ Pokiaľ žalovaný pod bodom 8/ stanoviska žiadal pripustiť dovolanie, pretože ide o rozhodnutie po právnej stránke zásadného významu, tak odvolací súd uvádza, že žalovaný bližšie neuviedol, v čom má spočívať zásadný právny význam rozhodnutia. Krajský súd na tomto mieste zvýrazňuje, že je potrebné primárne poukázať na charakter dovolania ako mimoriadneho opravného prostriedku, keď podľa rozhodnutia Najvyššieho súdu Slovenskej republiky sp.zn. 4 Obdo 51/2011 zo dňa 29. februára 2012 ...„procesná možnosť odvolacieho súdu založiť prípustnosť dovolania ani v tomto rámci nesmie viesť k prenášaniu ťažiska rozhodovania odvolacieho súdu na súd dovolací a odvolací súd sa musí vysporiadať so všetkými rozhodujúcimi okolnosťami a svoj myšlienkový postup musí dostatočne odôvodniť aj s poukazom na všetky právne závery, ktoré zaujal v rámci rozhodnutia“. Krajský súd ďalej primerane poukazuje aj na Nález Ústavného súdu Slovenskej republiky sp.zn. II. ÚS 348/08, podľa ktorého ...„zo žiadneho ustanovenia Občianskeho súdneho poriadku nevyplýva povinnosť odvolacieho súdu vyhovieť požiadavke účastníka konania na pripustenie mimoriadneho opravného prostriedku proti jeho rozhodnutiu z dôvodu, že ide o rozhodnutie po právnej stránke zásadného významu. Posúdenie prípustnosti mimoriadneho opravného prostriedku z uvedeného dôvodu je na úvahe odvolacieho súdu, pričom táto úvaha nemusí byť zdôvodnená, pretože podľa požiadavky § 157 ods. 2 Občianskeho súdneho poriadku sa v odôvodnení rozsudku uvedie, čoho sa navrhovateľ (žalobca) domáhal a z akých dôvodov, ako sa vo veci vyjadril odporca (žalovaný), prípadne iný účastník konania, stručne, jasne a výstižne vysvetlí, ktoré skutočnosti považuje za preukázané a ktoré nie, z ktorých dôkazov vychádzal a akými úvahami sa pri hodnotení dôkazov riadil, prečo nevykonal ďalšie navrhnuté dôkazy a ako vec právne posúdil. Súd dbá na to, aby odôvodnenie rozsudku bolo presvedčivé“. Po vyhodnotení návrhu žalovaného na pripustenie dovolania, za absencie bližšieho zdôvodnenia po jeho obsahovej stránke, bol krajský súd toho názoru, že vo svojom rozhodnutí sa zaoberal všetkými žalovaným uvádzanými skutočnosťami, preto nebol priestor na pripustenie dovolania proti rozhodnutiu odvolacieho súdu, napriek tomu, že žalovaný žiadal o jeho pripustenie pre prípad potvrdzujúceho rozhodnutia odvolacieho súdu. Na základe vyššie uvedených zhodnotení preto nebolo proti potvrdzujúcemu rozsudku krajského súdu pripustené dovolanie v zmysle návrhu žalovaného, obsiahnutého v písomne podanom zo dňa 18.05.2016. Nezostalo odvolacím súdom nepovšimnutým, že žalovaný v tomto istom bode v predmetnom stanovisku uvádzal, že „V súčasnosti sú vo veci dané dôvody na podanie ústavnej sťažnosti našou spoločnosťou pre porušenie základného práva na súdnu a inú právnu ochranu podľa článku 46 ods. 1 Ústavy Slovenskej republiky a práva na spravodlivé konanie podľa čl. 6 ods. 1 Dohovoru o ochrane ľudských práv a základných slobôd“. K uvedenej argumentácii však žalovaný nič bližšie neuviedol, preto nebolo možné v tomto štádiu konania vyhodnotiť jej relevanciu, prípadne zjednať nápravu a javí sa ako nelogické v situácii, že žalovaný síce konštatuje dôvody ústavnej sťažnosti, teda ich pozná už v tomto štádiu konania, ktoré bližšie neozrejmí v podaní označenom ako súrne, nežiada nápravu konaním odvolacieho súdu, ktorou by sa predišlo prípadnému konaniu o ústavnej sťažnosti, ale zvýrazňuje práve postup ochrany svojich práv v konaní o ústavnej sťažnosti. Pod bodom 9/ stanoviska žalovaný uvádzal, že „Na emailovom oznámení zo dňa 10.5.2016 je uvedené, že predsedníčkou senátu je JUDr. Martina Nemravová. Na internetovej stránke www.justice.sk je uvedené, že sudkyňou vo veci je JUDr. Ivana Nemčeková“. V súvislosti s uvedenou argumentáciou poukazuje krajský súd na § 156 ods. 3 OSP, v zmysle ktorého vo veciach, v ktorých súd rozhoduje rozsudkom bez nariadenia ústneho pojednávania, oznámi miesto a čas verejného vyhlásenia rozsudku na úradnej tabuli súdu v lehote najmenej päť dní pred jeho vyhlásením. Krajský súd akcentuje, že na úradnej tabuli Krajského súdu Žilina bol zverejnený Zoznam verejných vyhlásení rozsudkov dňa 19.5.2016, z ktorého je zrejmé, že predsedníčkou senátu v tejto prejednávanej odvolacej veci je JUDr. Martina Nemravová, splnenie ďalších zákonných podmienok pre možnosť postupu v zmysle § 156 ods. 3 OSP vyplýva i z uznesenia Krajského súdu v Žiline zo dňa 10.05.2016 na č.l. 346 spisu, z ktorého vyplýva jeho vyvesenie a zvesenie z úradnej tabule krajského súdu. Pokiaľ žalovaný poukazoval na uverejnenie na internetovej stránke www.justice.sk, na ktorej má byť uvedené, že sudkyňou je JUDr. Ivana Nemčeková, tak nosným je, že boli splnené podmienky podľa § 156 ods. 3 OSP a na internetovej stránke v zozname verejných vyhlásení rozsudkov, ktorý bol uverejnený dňa 12.5.2016 na úradnej tabuli internetovej stránky www.justice.gov.sk je predsedníčkou senátu JUDr. Martina Nemravová, ktoré skutočnosti vyplývajú i z obsahu spisového materiálu. Krajský súd uvedenú námietku vyhodnotil ako námietku bez právneho významu. „Postup súdu pri vyhlasovaní rozsudku, ak sa rozhoduje bez nariadenia pojednávania, stanovuje § 156 ods. 3 O.s.p., podľa ktorého v týchto prípadoch súd oznámi miesto a čas verejného vyhlásenia rozsudku na úradnej tabuli súdu v lehote najmenej päť dní pred jeho vyhlásením. Podľa ustanovení Občianskeho súdneho poriadku nie je potrebné na vyhlásenie rozsudku osobitne predvolávať účastníkov konania“ (uznesenie Najvyššieho súdu Slovenskej republiky z 18.8.2010, sp.zn. 4Cdo 262/2009). Na základe odvolacích dôvodov žalovaného nebolo krajským súdom zistené, že by boli dané podmienky pre zrušenie napadnutého rozsudku okresného súdu, ani pre jeho zmenu, preto vychádzal z presvedčivých logických záverov okresného súdu vyjadrených v napadnutom rozsudku okresného súdu, ktorý bol vo vyvolanom odvolacom konaní potvrdený ako vo výroku vecne správne rozhodnutie podľa § 219 ods. 1 OSP v spojení s § 219 ods. 2 OSP. Z titulu aplikácie § 219 ods. 2 OSP krajský súd v podrobnostiach poukazuje na odôvodnenie rozsudku okresného súdu, s ktorým sa v plnom rozsahu stotožňuje. Krajský súd rozhodoval v odvolacom konaní len v rozsahu podaného odvolania vo veci samej, keďže v prvostupňovom konaní nebolo rozhodované o trovách konania z dôvodu postupu okresného súdu podľa § 151 ods. 3 OSP. O trovách odvolacieho konania rozhodne súd prvého stupňa podľa § 224 ods. 4 OSP. Vzhľadom na závery krajského súdu vo veci samej potom nebol priestor ani na odlišné posúdenie rozhodnutia okresného súdu, ktorým bola žalovanému uložená povinnosť zaplatiť štátu trovy konania cez úpravu v § 148 ods. 1 OSP a krajský súd vyhodnotil i túto výrokovú časť napadnutého rozhodnutia cez úpravu v § 219 ods. 1 OSP ako vecne správne rozhodnutie a cez úpravu v § 219 ods. 2 OSP sa s ním stotožnil. Krajský súd rozhodoval v odvolacom konaní len v rozsahu podaného odvolania vo veci samej, keďže v prvostupňovom konaní nebolo rozhodované o trovách konania z dôvodu postupu okresného súdu podľa § 151 ods. 3 OSP. O trovách odvolacieho konania rozhodne súd prvého stupňa podľa § 224 ods. 4 OSP. Poučenie: Proti tomuto rozsudku odvolanie n i e j e prípustné. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona (zák. č. 233/1995 Z.z.).

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2016:5812200526.1 (dáta aktuálne k 12. 11. 2026). Záväzné je znenie zverejnené súdom.




